Slovensko ľudské práva prezentovalo ako prekážku bezpečnosti, tvrdí Amnesty

Slováci podľa organizácie nezaostávajú v nenávistnej rétorike za ostatnými národmi.

BRATISLAVA. Účinné vyšetrovanie použitia neprimeranej sily voči rómskemu obyvateľstvu v niektorých prípadoch na Slovensku je nedostatočné a zdĺhavé a rómske deti aj naďalej zostávajú nadmerne zastúpené v "špeciálnych" školách. Konštatuje sa to vo Výročnej správe Amnesty International 2016/2017, ktorú organizácia zverejnila na piatkovej tlačovej besede. "Slovensko vôbec nezaostávalo so svojou nenávistnou rétorikou my verzus oni za ostatnými krajinami, ľudské práva boli zobrazované ako prekážka bezpečnosti, národných záujmov a prosperity,“ uviedla vedúca kancelárie Amnesty International Slovensko Kamila Gunišová. „Rovnako nenávistná rétorika my verzus oni bola mierená proti imigrácii, médiám, ľuďom moslimského vierovyznania či proti rómskemu obyvateľstvu,“ doplnila. V správe sa okrem iného konštatuje, že "Rómske deti aj naďalej zostávajú nadmerne zastúpené v "špeciálnych" školách a triedach pre deti s "ľahkými mentálnymi poruchami" a takisto sú umiestňované do etnicky segregovaných škôl a tried v bežnom vzdelávacom prúde." Taktiež nedávno schválený zákon o registrácii náboženských skupín môže podľa Amnesty International na Slovensku znevýhodňovať menšie náboženské skupiny.


Týraným Ruskám zostávajú aj jazvy, ktoré vidno. Tetovačka im ich maskuje zadarmo

Jevgenija Zacharová pomáha obetiam domáceho násilia bezplatným tetovaním.

UFA. Ruská tetovačka Jevgenija Zacharová pomáha obetiam domáceho násilia bezplatným tetovaním, ktoré má prekryť ich jazvy. Podľa nového ruského zákona sa bude prvý prípad domáceho násilia - bez ujmy na zdraví - považovať iba za priestupok trestateľný pokutou, ale každý ďalší prípad bude už trestným činom. Kontroverzná právna norma rozpútala v Rusku vlnu protestov. Podľa vládnych štatistík z uplynulých rokov zomiera na následky domáceho násilia ročne asi 12-tisíc ruských žien. To sa rovná jednej žene každých 40 minút.


Vyše 8 500 cyklistov prešlo v máji do práce vyše 1,1 milióna km

Celoslovenský priemer je 130 kilometrov na účastníka.

BRATISLAVA. Rekordných 8 532 účastníkov, ktorí spolu vytvorili 2 566 tímov, sa tento rok zapojilo do 4. ročníka kampane Do práce na bicykli. Najazdili pritom vyše 1,1 milióna kilometrov a virtuálne tak prešli na bicykli 27-krát okolo Zeme. Ako informovala hovorkyňa ministerstva dopravy a výstavby Karolína Ducká, cyklistom, ktorí sa v máji rozhodli na cestu do práce využiť svoj bicykel, sa podarilo ušetriť ovzdušie o takmer 315-tisíc kilogramov oxidu uhličitého. Najväčší počet kilometrov na obyvateľa najazdili v meste Svit, ktorý v kampani zvíťazil už tretí raz. Popularita cyklodopravy v tomto meste súvisí najmä s kvalitnou cyklistickou infraštruktúrou v podobe cyklotrasy medzi Svitom a Popradom. Na druhom mieste sa umiestnil Martin, tesne za ním nasleduje Trenčín. V celkovom počte najazdených kilometrov dominovala Bratislava. V kategórii Samospráva s najviac zapojenými účastníkmi v pomere k počtu obyvateľov zvíťazila obec Záriečie (okr. Púchov), kde sa zo 707 obyvateľov zúčastnilo 16 cyklistov. Za ňou sa umiestnila obec Čaňa (okr. Košice) a tretie miesto patrí malému mestu Lipany (okr. Sabinov). Každý z tamojších cyklistov tam najazdil v priemere od 70 do 80 kilometrov. Cykloskokanom roka je mesto Martin, kde sa zapojilo 623 cyklistov. Každý z nich prešiel bicyklom v priemere 160,5 km. Celoslovenský priemer je pritom 130 km na účastníka. V kategórii Spoločnosť (organizácia) s najviac zapojenými zamestnancami sa na 1. mieste umiestnilo Ministerstvo vnútra SR. Druhá v poradí skončila Jesseniova Lekárska fakulta Univerzity Komenského v Martine a tretie miesto patrí spoločnosti ESET. Cieľom kampane Do práce na bicykli je pútavou formou podporiť rozvoj trvalo udržateľnej mobility v mestách a podnietiť samosprávy, aby vytvárali na svojom území vhodné podmienky na využívanie cyklistickej dopravy. Takisto má motivovať aj zamestnávateľov k vytvoreniu vhodných priestorov na odkladanie bicykla, prípadne k poskytnutiu iných benefitov pre pracovníkov, ktorí dochádzajú do práce na dvoch kolesách. Súťaž organizuje Národný cyklokoordinátor pri ministerstve dopravy a výstavby. Kampaň slávnostne vyhodnotí minister dopravy Arpád Érsek 15. júna. Na kampaň Do práce na bicykli nadväzuje júnová súťaž pre deti, žiakov a študentov Do školy na bicykli, ktorej registrácia odštartovala 5. júna. Samotná kampaň potrvá od 12. do 16. júna a jej vyhlasovateľom je rovnako ministerstvo dopravy a výstavby. Cieľom je motivovať deti, aby využívali bicykel ako dopravný prostriedok a získali pritom ekologické či dopravné návyky. Tohtoročnou tvárou kampane je majster sveta v cestnej cyklistike Peter Sagan.


Unilever sa chce zbaviť margarínu Flora a ďalších značiek

PRAHA. Spoločnosť Unilever, ktorá vyrába spotrebný tovar, sa chce zbaviť niektorých pomaly rastúcich značiek. Medzi nimi je aj margarín Flora, ktorý sa predáva aj na Slovensku. Informoval o tom český web ihned.cz. Úsporné opatrenia majú v budúcnosti zaistiť ekonomickú nezávislosť firmy, tvrdí jej šéf Paul Polman. Vo februári sa spoločnosť pokúsil prevziať Kraft Heinz. Americká potravinárska firma ponúkla za prevzatie konkurenčného Unileveru 143 miliárd dolárov (asi 134 miliárd eur). Tomu stačili dva dni, aby návrh odmietol. Unilever sa teraz snaží potešiť svojich akcionárov a do budúcnosti im sľubuje výrazne vyššiu dividendu. Tá by už budúci rok mala vzrásť o 12 percent. Okrem toho chce firma vykúpiť späť svoje akcie za zhruba päť miliárd eur. Na Slovensku stojí Unilever okrem Flory napríklad aj za značkami Lipton, Algida, Rama alebo Axe.


Sociálna poisťovňa upozorňuje na falošné vymáhanie dlhu

Sociálna poisťovňa vymáha pohľadávky výhradne na účet v Štátnej pokladnici.

BRATISLAVA. Sociálna poisťovňa (SP) opäť upozorňuje na falošné vymáhanie dlhu za neuhradené poistné, ktoré vo viacerých prípadoch zaznamenali pobočky Bratislava, Žiar nad Hronom, Stará Ľubovňa a Prešov. Občania by nemali údajné dlhy platiť na neznáme účty. Sociálna poisťovňa vymáha pohľadávky výhradne na účet v Štátnej pokladnici, čísla účtov jednotlivých pobočiek sú zverejnené na webovej stránke. "Viacerí poistenci v posledných dňoch pobočky informovali, že od neznámej osoby poštou dostali platobný rozkaz údajne vystavený Okresným súdom v Žiline 21. 10. 2019 a prostredníctvom neho boli vyzvaní do troch dní na zaplatenie neexistujúceho dlhu a súčasne súdneho poplatku za prípadné podanie odporu vo výške 150 eur. Preto opätovne zdôrazňujeme, že ide o zneužitie jej mena, pretože takýmto spôsobom neuhradené pohľadávky od občanov nevymáha. Dlžné poistné, penále, pokuty a preplatky na dávkach SP vymáha najčastejšie prostredníctvom tzv. správneho výkonu, keď sama vstupuje na účet dlžníka alebo vykonáva zrážky z jeho príjmu. Ďalej pohľadávky vymáha prostredníctvom mandátnej správy alebo exekútora, ale vo všetkých troch prípadoch až po tom, ako dlžníkovi doručila písomné rozhodnutie o povinnosti uhradiť pohľadávku, voči čomu sa môže do 15 dní odvolať," zdôraznil hovorca poisťovne Peter Višváder. Dlžník svoje záväzky uhrádza výhradne na účet SP v Štátnej pokladnici. V iných finančných inštitúciách poisťovňa účet nemá, preto vyzýva občanov, aby na žiadne iné účty peniaze neposielali, pretože sa môžu stať obeťami podvodu. "V prípade akýchkoľvek nejasností alebo pochybností pri doručení výzvy na úhradu pohľadávky odporúčame preveriť si situáciu priamo v pobočke Sociálnej poisťovne," uzavrel Višváder.


Slovenská pošta cez dovolenku ukladá listové zásielky na pobočkách

Ľudia a organizácie sa tak nemusia obávať o bezpečnosť svojej pošty v preplnenej schránke.

BRATISLAVA. Spoločnosť Slovenská pošta, a. s., v dovolenkovom období môže uložiť doručené listové zásielky na vlastných pobočkách. Ľudia a organizácie sa tak nemusia obávať o bezpečnosť svojej pošty v preplnenej poštovej schránke. Cez službu Dovolenkový servis je možné dať listy uložiť na pošte na tridsať dní a po návrate z dovolenky si ich možno vyzdvihnúť osobne alebo nechať doručiť na pôvodnú adresu. Slovenská pošta o tom informovala v utorok v tlačovej správe. Zákazníci zároveň môžu požiadať aj o zasielanie SMS a e-mailových oznámení, aby mali prehľad o listoch doručených cez dovolenku. Slovenská pošta zasiela oznámenia k zapísaným listom, teda s podacím číslom, napríklad pri doporučených listoch či úradných zásielkach. "Po návrate z dovolenky si môžu zákazníci svoje listy vyzdvihnúť osobne na pošte alebo im ich doručíme na pôvodnú adresu. Termín doručenia listov na pôvodnú adresu si zákazník dohodne vopred s pobočkou pošty," uviedla hovorkyňa Slovenskej pošty Eva Rovenská. Neprevzaté zapísané listy vráti Slovenská pošta ich odosielateľovi po uplynutí odbernej lehoty. "Štandardná odberná lehota pre vyzdvihnutie zapísaných listov je osemnásť dní, s dovolenkovým servisom si ju zákazník predĺži až na tridsať dní (s výnimkou úradných zásielok). Službu si zákazníci objednajú vyplnením tlačiva Žiadosť o poskytnutie služby Dovolenkový servis," priblížila Rovenská. Tlačivo na podanie žiadosti je k dispozícii aj portáli www.posta.sk. "Odloženie zásielok počas dovolenky na pobočke stojí od 4,90 €," dodala Rovenská.


Slováci zdolali Jordánsko, v druhom polčase strelili päť gólov

Góly: 50. Haraslín, 55. Chrien, 71. Greguš (z pok. kopu), 74. S. Mráz, 84. Mihalík - 39. Al-Taamari, Rozhodovali: Musial - Borkowski, Wójcik (všetci Poľ.). ŽK: 35. Šatka (Slovensko), 3454 divákov Slovensko: Kozáčik (46. Greif) - Šatka, Niňaj, Štetina, Mazáň - Chrien (73. S. Mráz), Hrošovský (46. Greguš), Bero (61. Bénes) - Stoch (46. Haraslín), Šafranko (46. Boženík), Mihalík Jordánsko: Shafi - Shelbaieh, Khattab, Marei, Al-Ajalin (64. Haddad) - Bani Attiah, Murjan, Abdel-Rahman (69. Samir) - Al-Taamari (85. Ersan), Al-Bakhit (78. Aburiziq) - Al-Rawashdeh TRNAVA. Slovenskí futbaloví reprezentanti zvíťazili nad tímom Jordánska 5:1 v piatkovom medzištátnom prípravnom stretnutí v Trnave. Na Štadióne Antona Malatinského ako prví skórovali hostia, keď v 39. minúte zakončil rýchly protiútok Musa Al-Taamari. Hráči spod Tatier sa do streleckej listiny zapísali až po prestávke. V 50. minúte vyrovnal po individuálnej akcii Lukáš Haraslín a o päť minút neskôr poslal slovenské mužstvo do vedenia strelou zblízka Martin Chrien. V 71. minúte pridal tretí gól domácich z pokutového kopu Ján Greguš, na 4:1 zvýšil v 74. minúte Samuel Mráz a gólový účet stretnutia spečatil v 84. minúte Jaroslav Mihalík. Zverenci Pavla Hapala sa najbližšie predstavia v akcii v utorok 11. júna, keď v azerbajdžanskom Baku nastúpia proti domácemu mužstvu v stretnutí E-skupiny kvalifikácie o postup na budúcoročné majstrovstvá Európy (hrá sa o 18.00 h SELČ v Bakcell Arene). Pavel Hapal, tréner SR: "Rozbiehali sme sa pomalšie, prvý polčas nebol optimálny. Chýbali nám pokoj vo finálnej fáze a organizácia hry. Druhý polčas sme však už zobrali do vlastných rúk. Mladí chlapci sa ukázali v dobrom svetle. Samozrejme, som spokojný s výsledkom, dúfam, že nás to naladí na dôležitý zápas. V Azerbajdžane to bude podobné, ale Azerbajdžan bude o jeden, dva kvalitatívne stupne vyššie." Lukáš Haraslín, autor gólu SR: "Pocity sú veľmi pozitívne. Nedá sa to ani opísať, bol to môj prvý zápas v najcennejšom drese. Tešia ma víťazstvo aj strelenie gólu." Samuel Mráz, autor gólu SR: "Nemohol som si priať lepší prvý dotyk s loptou. Som však najmä rád, že som sa dostal na ihrisko a mohol som takýmto spôsobom pomôcť chlapcom. Verím, že na to nadviažeme ďalším výkonom. Tréner bude mať čo robiť pri skladaní zostavy na Azerbajdžan." Patrik Hrošovský, kapitán SR v 1. polčase: "Bola to pre mňa pocta priviesť mužstvo na trávnik ako kapitán, bohužiaľ, prvý polčas sme pod mojou taktovkou nezvládli. Strácali sme lopty a chýbal nám lepší pohyb. Výsledok 5:1 je však nakoniec dobrý a teraz je hlavne dôležité pripraviť sa na zápas v Azerbajdžane." Pavol Šafranko, útočník SR: "Prvý polčas sme nehrali dobre, súper nás potrestal gólom a mohol streliť aj ďalší. Tréner chalanom v šatni prehovoril do duše a tí po jeho motivačných slovách v druhom polčase zabrali, dali päť gólov a nakoniec je z toho pekné víťazstvo. Zatiaľ ešte nevieme, ktorú šesticu hráčov tréner nezoberie do Azerbajdžanu."


Zomrel za dvadsať minút. Kim Čong-nama zabila bojová látka VX

Letisko v Kuala Lumpure je bezpečné, stopy po bojovej látke sa nenašli.

KUALA LUMPUR. Výsledky pitvy usmrteného Kim Čong-nama, nevlastného brata severokórejského vodcu Kim Čong-una, ukázali, že nervovoparalytická bojová látka VX ho zabila do 15 až 20 minút. Spôsobila mu paralýzu celého tela. Informovala o tom malajzijská vláda. Kim Čong-nama údajne otrávili 13. februára dve ženy, ktoré mu potreli tvár veľmi jedovatou chemickou látkou na medzinárodnom letisku v malajzijskom hlavnom meste Kuala Lumpur. Starší vodcov brat zalarmoval zamestnancov letiska a oznámil im incident, ktorý zachytili aj bezpečnostné kamery. Zamestnanci ho následne odviedli do zdravotníckeho strediska na letisku, kde upadol do bezvedomia. Odtiaľ ho prevážali do miestnej nemocnice. "Zomrel v sanitke... Myslím, že to bolo približne 15 až 20 minút po použití jedovatej látky," uviedol dnes novinárom malajzijský minister zdravotníctva S. Subramaniam. "Dávky boli také silné, že sa to stalo rýchlo a postihlo to celé jeho telo... srdce aj pľúca," vysvetlil Subramaniam. Minister dodal, že na to, aby sa látka vstrebala do tela a zabila obeť, treba iba desať miligramov. Politik sa podľa svojich slov preto domnieva, že na usmrtenie Kim Čong-nama bola použitá veľká dávka. Úrady tiež v nedeľu vyhlásili medzinárodné letisko v Kuala Lumpure za bezpečné. Kontrola letiskového terminálu prebehla v noci na nedeľu a zúčastnili sa na nej chemické, biologické, rádiologické a nukleárne tímy polície, ako aj jednotka hasičského zboru na likvidáciu nebezpečného materiálu a vládny výbor pre atómovú energiu. Polícia následne vydala vyhlásenia, v ktorom potvrdila, že v budove nenašli žiadne nebezpečné látky, že nie je kontaminovaná, preto ju môžu vyhlásiť za "bezpečnú zónu". Od útoku na Kim Čong-nama prešli terminálom desaťtisíce ľudí. Prístupné v budove bolo aj miesto, kde k incidentu došlo, a v objekte až do najnovšej kontroly nepodnikli preventívne opatrenia. Podľa polície však dosiaľ nikto nehlásil možnú podobnú otravu. Nič nezvyčajné nezaznamenali ani v zdravotnom stredisku letiska. Polícia postupne kontroluje aj iné miesta v Kuala Lumpure, ktoré mohli navštíviť podozriví zadržaní i hľadaní v prípade útoku. Indonézanka, ktorú zadržali ako podozrivú, sa podľa polície i ministra necítila dobre a v taxíku počas cesty z letiska vracala, medzičasom je však v poriadku. Ďalšie testy majú určiť, či bola vystavená VX a či spolu s ďalšou zadržanou občiankou Vietnamu dostali protilátky, aby ich VX nezabil.


Ceny agrovýrobkov boli v máji medziročne vyššie

Z rastlinných výrobkov sa znížili ceny zemiakov, obilnín, ovocia a zeleniny či semien.

BRATISLAVA. Ceny poľnohospodárskych výrobkov boli v máji 2017 medziročne vyššie o 1,9 %. Ceny živočíšnych výrobkov vzrástli o 4,2 %, rastlinných výrobkov klesli o 3,4 %. Informoval o tom Štatistický úrad. Z rastlinných výrobkov sa znížili ceny zemiakov o 22,4 %, obilnín o 1,1 %, ovocia a zeleniny o 6,1 % a ceny olejnatých plodov a semien o 5,5 %. Ceny strukovín vzrástli o 4,9 %. Zo živočíšnych výrobkov sa zvýšili ceny jatočných ošípaných o 10,8 %, konzumných slepačích vajec o 16,3 %, živých rýb o 8,9 % a ceny surového kravského mlieka o 9,4 %. Znížili sa ceny surovej ovčej vlny v pote o 16,7 %, jatočných jahniat a oviec o 6,9 %, jatočnej hydiny o 1,6 % a ceny hovädzieho dobytka vrátane teliat o 0,7 %. Od začiatku roka klesli ceny poľnohospodárskych výrobkov v priemere o 3,1 %. Ceny živočíšnych výrobkov vzrástli o 0,8 %.


Sagan dominantne vyhral tretiu etapu a získal žltý dres pre lídra pretekov

3. etapa (Flamatt - Murten, 162,3 km) FLAMATT. Slovenský cyklista Peter Sagan z tímu Bora-Hansgrohe triumfoval v pondelňajšej 3. etape pretekov Okolo Švajčiarska a stal sa novým lídrom podujatia, ktoré je tradičnou generálkou pred Tour de France. Sagan v záverečnom stúpavom šprinte v Murtene zdolal talianskeho špecialistu na rýchle koncovky etáp Eliu Vivianiho (Deceuninck - Quick Step) ako aj Nemca Johna Degenkolba (Trek-Segafredo). Sagan vedie v celkovom poradí o 10 sekúnd pred doterajším lídrom Dánom Kasperom Asgreenom a o 11 sekúnd pred Austrálčanom Rohanom Dennisom. Slovenský trojnásobný majster sveta sa dostal aj na čelo bodovacej súťaže, kde vedie s náskokom 10 bodov pred Dennisom a Španielom Luisom Leónom Sánchezom Sánchezom. Sagan v technickom závere 162,3 km dlhej etapy v uliciach Murtenu vyťažil z výbornej pozičnej jazdy. Približne 200 metrov pred cieľom vyhral boj o lepšiu pozíciu s Degenkolbom a v krátkom stúpaní na "kockách" bol nezastaviteľný. Pred poslednou zákrutou si utvoril náskok niekoľkých metrov a ten už bol dostatočný. Trojnásobný majster sveta dosiahol 17. etapové víťazstvo na pretekoch Tour de Suisse a opäť vylepšil historický rekord týchto pretekov. Dvadsaťdeväťročný Žilinčan zaznamenal tretie víťazstvo v tomto roku a celkovo 112. v kariére "na ceste". Poradie po 3. etape Bodovacia súťaž


Po novom železničnom moste v Trenčíne prešiel prvý vlak

Most je dlhý 343 metrov a vlaky po ňom môžu jazdiť maximálnou rýchlosťou 140 kilometrov za hodinu.

TRENČÍN. Po novom železničnom moste Váh v Trenčíne prešiel v utorok prvý vlak. Most je súčasťou modernizácie železničnej trate v úseku Zlatovce Trenčianska Teplá. Nový železničný most v Trenčíne je vytvorený z dvoch samostatných mostov, pričom pravý a ľavý most je uložený na spoločných podperách. Šírka jedného mosta je 7,05 metra, výška 15,95 metra. Most bol budovaný metódou letmej betonáže a časť prvého a siedmeho poľa boli realizované na podpernej skruži. Na moste je osadených 13 oblúkových trakčných brán, každá s hmotnosťou 11,2 tony. Spolu sa na zhotovenie oboch opôr, všetkých pilierov a na nosnú konštrukciu použilo 17.300 kubických metrov betónu.


Deň svätého Patrika mení svet na zeleno

Íri si národný sviatok pripomínajú 17. marca. Oslavy sprevádza zelená farba a alegorické sprievody.

Zelená farba je írskou národnou farbou a aj samotný ostrov sa pre sýtozelené pasienky prezýva Zelený. K írskemu národnému sviatku svätého Patrika preto tradične patrí zelená farba. Sprevádza hlučné oslavy a sprievody a dopĺňa ju výzdoba z ďateliniek, pivo a írska whiskey. V niektorých mestách so silnou írskou komunitou, (ale aj bez nej) sa na zeleno nasvecujú miestne architektonické dominanty. V americkom Chicagu miestna rieka dostáva jasnozelenú farbu od roku 1962. Vyše polstoročnú tradíciu majú na starosti členovia pôvodom írskej rodiny rodiny Butlerovcov a Rowanovcov, Ďalší írsky symbol je shamrock, zelený trojlístok. Podľa tradície ho pri šírení kresťanstva sv. Patrik používal pri vysvetľovaní podstaty svätej Trojice. Dnes si ho v rôznej podobe oslavujúci pripínajú do gombíkovej dierky na kabátoch alebo za stuhu klobúkov . Sviatok sv. Patrika sa oslavuje všade tam, kde žije silná írska komunita. Je to najmä v USA a v Austrálii. Celosvetovo sa k írskym koreňom hlási až 70 miliónov ľudí. V samotnom Dubline sa oslavy postupom rokov predĺžili až na niekoľko dní a každoročne sem prilákajú desaťtisíce turistov.  Tradičný sprievod tu štartuje na námestí Parnell presne na poludnie. Pre miestnych hoteliérov je deň sv, Patrika zároveň štart novej turistickej sezóny. Sv. Patrik bol misionár, ktorý na ostrov priniesol kresťanstvo a stal sa patrónom Írska. Narodil sa pravdepodobne v roku 385 vo Walese. Ako 16-ročného ho zajali piráti a predali ako otroka do Írska. Prijal kresťanskú vieru a po úteku sa vrátil domov. Neskôr vo Francúzsku začal v kláštore Gaul študovať bibliu pod vedením svätého Germaina z Auxerre. V roku 432 ho vysvätili za biskupa a vrátil sa šíriť kresťanstvo do Írska. Založil vyše 300 kostolov a pokrstil viac ako 120 tisíc ľudí vrátane kráľa Aenghusa v roku 450. Biskup Patrik zomrel 17. marca 461. Jeho hrob sa podľa tradície nachádza v blízkosti katedrály v grófstve Down v meste Downpatrick. Svätého Patrika pripomína aj pravidelná púť bosých pútnikov na vrch Croagh Patrick. Sviatok sv. Patrika pripadá na obdobie veľkonočného pôstu, veriaci by sa mali preto zrieknuť aj alkoholu. Výnimkou je tzv. pohár sv. Patrika. Na svätcovu pamiatku si možno pripiť jedným pohárom. Tí šikovnejší pôstnu podmienku obchádzajú tak, že pohár si neustále dolievajú.


Play-off sa im vzďaľuje. Hokejisti Spartaka Moskva prehrali už šiesty zápas za sebou

Nad sily moskovského klubu boli hráči Čeljabinsku.

MOSKVA. Hokejisti Spartaka Moskva utrpeli v KHL šiestu prehru v sérii. V nedeľňajšom súboji nestačili proti Traktoru Čeljabinsk, ktorému podľahli 2:3. Spartaku sa vzďaľuje miestenka v play-off, na ktorú stráca už pätnásť bodov. Metallurg Magnitogorsk si poistil vedenie v tabuľke Východnej konferencie triumfom 3:2 po predĺžení nad Torpedom Nižnij Novgorod. KHL - sumár: Góly: 18. Novotný, 27. Belov, 32. Penkovskij - 26. Radil, 47. Tolpeko Góly: 8. Santala, 39. Zaripov, 63. Lee - 4. Želdakov, 34. McMillan Góly: 36. Ježov, 46. Wilson, 60. Chacej Góly: 1. Dadonov, 33. Dacjuk, 33. Gusev, 45. Kablukov, 46. Šipačov, 52. Dadonov - 28. Okulov, 32. Kemppainen


Nová šéfka eurokomisie tvrdí, že Brusel nechce tvrdý brexit

Von der Leyenová signalizovala ústretovejší prístup s zadlženému Taliansku.

MNÍCHOV. Budúca šéfka Európskej komisie (EK) Ursula von der Leyenová signalizovala potenciálne ústretovejší prístup s vysoko zadlženému Taliansku. Takisto vyhlásila, že Brusel nechce tvrdý brexit. "Pravidlá Paktu stability a rastu majú dobré dôvody a treba ich dodržiavať. Tieto pravidlá však majú aj veľkú flexibilitu, ktorá sa môže viac využiť, aby sa umožnila podpora rastu prostredníctvom investícií," povedala von der Leyenová v rozhovore pre Süddeutsche Zeitung. Dodala, že najdôležitejšie je vyhnúť sa v týchto diskusiách prudkým emóciám. Takisto v rozhovore povedala, že nechce tvrdý brexit a že je ochotná dať Británii viac času na vyrokovanie dohody o odchode z Európskej únie (EÚ), ak by Londýn predložil dobré dôvody. Riadený brexit je podľa nej dôležitý pre to, aby boli budúce vzťahy založené na dobrom základe. EÚ podľa slov von der Leyenovej najprv počká na to, kto sa stane novým britským premiérom, a potom sa bude snažiť rokovať. "Nechceme tvrdý brexit. Ten nie je dobrý ani pre jednu stranu."


Británia chce samoriadené autá na cestách do štyroch rokov

Britská vláda v rámci svojich investičných plánov chce podľa ministra financií Philipa Hammonda dosiahnuť, aby sa úplne samoriadené autá v krajine používali od roku 2021.

LONDÝN. Samoriadené autá by mohli byť na cestách Veľkej Británie do štyroch rokov. Vyplýva to z vládnych plánov na investície v sektore, informoval britský portál bbc.com. Britský minister financií Philip Hammond pre BBC povedal, že cieľom je používať "úplne samoriadené autá" od roku 2021. "Niekto by mohol povedať, že je to odvážny krok, ale musíme prijať tieto technológie, ak chceme, aby Veľká Británia bola lídrom budúcej priemyselnej revolúcie," povedal minister.Vyjadrenie ministra financií prišlo po tom ako najväčší britský výrobca áut Jaguar Land Rover začal testovanie samoriadených vozidiel na verejných cestách. Automobilka však uviedla, že v aute bol vodič, aby reagoval na núdzové situácie. Podľa vlády toto odvetvie bude do roku 2035 k výkonu britskej ekonomiky prispievať sumou 28 mld. libier (GBP) a bude podporovať vznik 27 tis. pracovných miest.


Rusko zvažuje pomoc hlinikárenskej firme Rusal, kúpu akcií však neplánuje

Trumpova administratíva uvalila sankcie na sedem ruských oligarchov.

MOSKVA. Ruská vláda zvažuje poskytnutie pomoci ruskému hlinikárenskému koncernu Rusal a automobilke GAZ patriacim oligarchovi Olegovi Deripaskovi, ktoré zasiahli sankcie USA. S nákupom podielov v dotknutých firmách však Moskva nepočíta. Uviedol to v pondelok ruský minister financií Anton Siluanov. Administratíva amerického prezidenta Donalda Trumpa začiatkom apríla oznámila, že uvalila sankcie na sedem ruských oligarchov a 17 predstaviteľov ruskej vlády, a to za "škodlivú činnosť" Ruska po celom svete. Terčom sankcií sa stalo aj 12 spoločností vlastnených olig archami, medzi nimi Rusal, GAZ a En+ kontrolovaných Deripaskom. Podľa Siluanova by firmy Rusal a GAZ mohli získať úver od banky Promsvyazbank. O akú sumu by mohlo ísť, však neuviedol. Rusal je druhý najväčší producent hliníka na svete a GAZ najväčším výrobcom úžitkových vozidiel v Rusku. Minister dodal, že vláda momentálne neuvažuje nad prevzatím podielov v Deripaskovej firme En+ Group či v Rusale s cieľom zmierniť dôsledky sankcií. En+ Group kontroluje v hlinikárenskom koncerne 48-% podiel.


V súvislosti so zrušením akreditácie začal rezort práce správne konanie už koncom septembra minulého roka.

BRATISLAVA. Nezisková organizácia Maják nádeje už nemá akreditáciu na vykonávanie opatrení sociálnoprávnej ochrany detí a sociálnej kurately. Pre TASR to uviedla Barbora Petrová z tlačového odboru Ministerstva práce, sociálnych vecí a rodiny (MPSVaR) SR. Akreditácia krízovému stredisku, ktoré v minulosti takéto služby poskytovalo v budove na Karpatskej ulici v bratislavskom Starom Meste, zanikla zo zákonných dôvodov po tom, ako nepožiadalo o predĺženie jej platnosti. V súvislosti so zrušením akreditácie, ktorú nezisková organizácia dostala v roku 2006, začal pritom rezort práce správne konanie už koncom septembra minulého roka. A to na základe odporúčaní Akreditačnej komisie, ktorá sa prípadom krízového strediska zaoberala. Prihliadalo sa pritom aj na výsledky kontroly Ústredia práce sociálnych vecí a rodiny (ÚPSVaR) SR. Tá zistila porušenia zmluvných podmienok a povinností, napr. nedodržanie zákona o účtovníctve, zákona o rozpočtových pravidlách a zákona o sociálnoprávnej ochrane detí a sociálnej kuratele. Ministerstvo pritom o začatí konania informovalo aj neziskovú organizáciu, jej predstavitelia si však podľa Petrovej oznámenie neprevzali a s rezortom nekomunikovali. Starosta Starého Mesta Radoslav Števčík sa ešte v decembri vyjadril, že by pre mestskú časť bolo dobré, ak by krajský súd potvrdil rozhodnutie okresného súdu vo veci dražby budovy na Karpatskej ulici. Mestská časť by sa tak stala účastníkom konania a likvidátorom. "Úlohou likvidátora je zlikvidovať organizáciu a naložiť s majetkom," uviedol Števčík s tým, že pre samosprávu by to bola šanca na záchranu predmetnej budovy. Budovu na Karpatskej ulici predala samospráva Starého Mesta ešte v roku 2002 za symbolických vtedajších 100 korún neziskovej organizácii Maják nádeje, avšak s predkupným právom zapísaným v katastri nehnuteľností a na liste vlastníctva. Bol to majetkový vklad mestskej časti do uvedenej organizácie, kde jej partnerom je občianske združenie Priatelia, teda bývalá Nadácia Markíza. Budovu mala organizácia používať v rámci projektu pomoci týraným matkám s deťmi, obetiam domáceho násilia a bez strechy nad hlavou. Konaním riaditeľa a štatutára organizácie Pavla Ruska však časom vznikol dlh vo výške 600.000 eur a následne bol vydaný príkaz na exekúciu a vyhlásená verejná dražba. Jej súčasťou je aj pohľadávka, ktorá vznikla nevrátením alikvotnej čiastky zo strany neziskovej organizácie po tom, ako kontrola z ústredia práce zistila viaceré porušenia a krízové centrum časť neoprávnene použitých finančných prostriedkov nevrátilo v zákonnom termíne. "Ústredie prihlásilo pohľadávku do exekučnej dražby v zmysle doručenej dražobnej vyhlášky týkajúcej sa nehnuteľnosti na Karpatskej ulici 24 a bol podaný návrh na vydanie platobného rozkazu," potvrdila riaditeľka kancelárie generálneho riaditeľa ÚPSVaR SR Jana Lukáčová. Obe doterajšie verejné dražby neboli úspešné, keďže sa do nich nikto neprihlásil. V súvislosti s neziskovou organizáciou Maják nádeje začala medzitým polícia trestné stíhanie. Týka sa obzvlášť závažného zločinu porušovania povinností pri správe cudzieho majetku v štádiu pokusu. Znamená to, že neznámy páchateľ vystupujúci ako štatutárny orgán a riaditeľ tejto neziskovej organizácie, uzatvoril niekoľko neoprávnených zmlúv. Tie sa týkali zmluvy o budúcej zámennej zmluve, zmluvy o pôžičke či novácii, teda nahradení finančného záväzku iným. TASR sa s Ruskom zatiaľ skontaktovať nepodarilo.


Líder labouristov Corbyn chce nové referendum o brexite

Väčšina britských poslancov je proti brexitu bez dohody.

LONDÝN. Líder britskej opozície a Labouristickej strany Jeremy Corbyn plánuje zablokovať brexit bez dohody tým, že chce naliehať na členov Konzervatívnej strany, aby ho zvolili za "dočasného" premiéra. Informovala o tom v stredu spravodajská televízia Sky News. Corbyn vyhlásil, že ak bude zvolený, posunie termín odchodu Británie z Európskej únie, vypíše nové voľby do parlamentu a bude sa usilovať o nové referendum s možnosťou, že Británia v EÚ napokon zostane. Ako napísala Sky News, Corbyn verí tomu, že jeho prísľub "časovo-obmedzenej" vlády bude stačiť na to, aby si získal podporu aj u svojich kritikov. Corbyn vyhlásil, že pri "najbližšej možnej príležitosti, keď si budeme môcť byť istí úspechom" plánuje nastoliť hlasovanie o vyslovení nedôvery vláde Borisa Johnsona. Napísal to v liste adresovanom lídrom Labouristickej strany ako i trom konzervatívnym poslancom, ktorí sú kritickí voči brexitu bez dohody (ide o Dominica Grievea, Olivera Letwina a Caroline Spelmanovú). "Jeremy Corbyn chce zrušiť referendum a ešte niekoľko rokov sa hádať o brexite," napísal podľa agentúry Reuters Johnson na Twitteri. "Som odhodlaný našu krajinu viesť vpred a dosiahnuť, aby k 31. októbru Británia vystúpila z EÚ," dodal. Premiér Johnson, ktorý koncom júla v úrade nahradil Theresu Mayovú po tom, ako sa jej trikrát nepodarilo presadiť vyrokovanú dohodu o vystúpení z EÚ v britskom parlamente, vyhlásil, že Británia vystúpi z EÚ 31. októbra bez ohľadu na to, či bude mať "rozvodovú" dohodu s Úniou. Väčšina britských poslancov je však proti brexitu bez dohody, pričom skúmajú, aké parlamentné postupy môžu byť využité na to, aby sa takémuto scenáru zabránilo.


Trump je podľa svojho lekára v excelentnom zdravotnom stave

Bude sedemdesiatročný americký miliardár najzdravším jedincom, ktorého kedy zvolili do prezidentského úradu?

WASHINGTON. Donald Trump sa teší skvelému zdraviu a po fyzickej stránke mu nič nebráni zastávať úrad prezidenta Spojených štátov. Uviedol to vo štvrtok lekár republikánskeho prezidentského kandidáta, ktorý zverejnil aktuálnu správu o jeho fyzickom stave. Podľa nej sú všetky základné hodnoty Trumpovho telesného zdravia úplne v normále. Sedemdesiatročný miliardár berie podľa správy publikovanej v amerických médiách lieky na zníženie hladiny cholesterolu a slabý aspirín, inak sa zaobíde bez pravidelného prísunu liekov. V nemocnici bol hospitalizovaný iba raz, a to pred 59 rokmi, keď mu lekári v 11 rokoch odoperovali slepé črevo. "V súhrne je pán Trump v excelentnom zdravotnom stave," uviedol newyorský lekár Harold Bornstein, ktorý vlani zaujal americkú verejnosť tvrdením, že jeho klient bude "najzdravším jedincom, ktorého kedy zvolili do prezidentského úradu". Bornstein v správe udáva Trumpovu momentálnu váhu, hladinu cholesterolu aj cukru v krvi, krvný tlak a ďalšie podobné údaje. Trump meria 190 centimetrov a váži 116 kíl, z čoho vyplýva, že má nadváhu. Jeho súčasná správa je reakciou na zdravotné komplikácie Trumpovej sokyne Hillary Clintonovej, ktorá sa zotavuje zo zápalu pľúc a po niekoľkodňovej pauze sa vracia do kampane.


Britské úrady zažalovali Barclays a štyroch manažérov pre podvod

Manažéri sú obvinení z falošnej prezentácie voči katarským investorom.

LONDÝN. Britský Úrad pre závažné podvody (SFO - Serious Fraud Office) po päťročnom vyšetrovaní zažaloval banku Barclays a štyroch bývalých manažérov pre podozrenie z podvodu v súvislosti z navýšením kapitálu z Kataru v roku 2008. Podľa údajov SFO okrem samotnej banky sa žaloba týka bývalého prezidenta Johna Varleya a bývalých manažérov Rogera Jenkinsa, Richarda Boatha a Thomasa Kalarisa. Prípad sa točí okolo poplatkov vo výške 322 miliónov GBP (367,92 milióna eur), ktoré Barclays zaplatil katarským investorom za pôžičku v rámci navyšovania kapitálu o 12 miliárd GBP. Banka mala v roku 2008 veľké problémy a potrebovala nový kapitál, aby zabránila nútenej štátnej správe. Manažéri sú obvinení z falošnej prezentácie voči katarským investorom, ktorí následne podporili navýšenie kapitálu o 4,5 miliardy GBP.


Robotníci a Le Penovej prekvapenie. Začala sa skutočná kampaň

Podľa nového prieskumu začala Marine Le Penová druhú vlnu kampane lepšie ako Emmanuel Macron. Mnohí však nechcú voliť ani jedného kandidáta.

PARÍŽ, BRATISLAVA. On rokoval s predstaviteľmi odborov, ona si len o niekoľko kilometrov od kancelárie, v ktorej sedel, robila selfie so zamestnancami továrne. Marine Le Penová svojho politického rivala Emmanuela Macrona prekvapila - v Macronovom rodnom meste Amiens sa objavila neohlásene, napriek tomu sa jej podarilo nájsť svojich podporovateľov prakticky okamžite. S ňou si robili fotky, jeho vypískali. Do druhého kola francúzskych prezidentských volieb zostáva deväť dní. A je to práve krajne pravicová kandidátka Marine Le Penová, kto druhú vlnu kampane po minulovíkendovom prvom kole začal lepšie, tvrdia prieskumy. Keď som sa dozvedela, že sem Emmanuel Macron príde a ani nemá v pláne stretnúť sa s robotníkmi, zistila som, že je to len ďalší skutočný dôkaz toho, ako ignoruje ich životy. Nový prieskum zverejnila francúzska televízna stanica BFMTV, ktorá sa na názor opýtala tisícky Francúzov starších ako osemnásť rokov. Kandidátka krajne pravicového Národného frontu Marine Le Penová začala tohtotýždňovú kampaň dobre podľa polovice opýtaných. Štrnásť percent z nich ju hodnotí ako veľmi dobrú, 36 percent ako dosť dobrú. Emmanuel Macron začal druhú vlnu kampane dobre podľa 43 percent opýtaných. Negatívnu pozornosť získal už na začiatku týždňa - priamo na oslave víťazstva v prvom kole prezidentských volieb. So svojím štábom oslavoval v luxusnej parížskej reštaurácii La Rotunde, čo Marine Le Penová označila za dôkaz toho, že bývalý bankár je "úplne odtrhnutý od obyčajných ľudí". V stredu sa kandidátka Národného frontu v meste Amiens pokúsila o presný opak. Jej nečakaná návšteva v továrni firmy Whirlpool, ktorá pobočku v meste plánuje zatvoriť a takmer tristo pracovných miest namiesto toho vytvoriť Poľsku, dopadla nadmieru dobre - jej podporovatelia kričali "Marine prezidentkou", fotili sa s ňou a Macrona vypískali. Novinárom povedala, že Macronovo rozhodnutie stretnúť sa s predstaviteľmi odborov v príjemnom prostredí kancelárie - radšej ako by mal prejsť bránami továrne ako ona - bolo ďalším znakom človeka, ktorý kdesi v hĺbke opovrhuje životmi pracujúcich ľudí, píše korešpondent BBC z Francúzska Hugh Schofield. Macron zatiaľ rokoval za zatvorenými dverami - na stretnutie s predstaviteľmi odborov nemali prístup ani pracovníci továrne, ani médiá. Le Penová ho označila za zbabelca - podľa nej nedokázal čeliť hnevu ublížených robotníkov. "Keď som sa dozvedela, že sem Emmanuel Macron príde a ani nemá v pláne stretnúť sa s robotníkmi, zistila som, že je to len ďalší skutočný dôkaz toho, ako ignoruje ich životy. Preto som sa rozhodla odísť zo svojho strategického výboru a prísť za vami," povedala v Amiens podľa francúzskeho denníka Le Figaro. Na twitteri zas napísala, že "s ňou sa ich továreň nezavrie". Keď Macron dorokoval s vedením odborov, aj on sa prišiel porozprávať s robotníkmi. "Som tu, aby som s vami hovoril," povedal im podľa portálu The Local. "Samozrejme, že sú v tejto krajine hnev a úzkosť. Musí sa za to prevziať zodpovednosť, preto som tu." V úvode diskusie s robotníkmi bola nálada napätá, robotníci Macrona kritizovali za to, že továreň nenavštívil už v predošlej kampani. Po hodine a pol rozhovorov sa však dav upokojil - "a hoci diskusiu Macron nevyhral, aspoň sa mu podarilo zmierniť ich hnev", hodnotí ďalej The Local. Niektorí robotníci mu za návštevu dokonca poďakovali. "Nemusíte mi ďakovať. Je to normálne," odpovedal. "Marine Le Penová strávila desať minút pred kamerami s členmi svojej strany," napísal neskôr na twitteri. "Zatiaľ čo ja som hodinu a štvrť pracoval s odbormi, bez prítomnosti novinárov. Nech sa každý rozhodne siedmeho mája." Čím bližšie je však druhé druhé kolo prezidentských volieb, tým viac počuť tých, ktorí tvrdia, že jediné správne rozhodnutie je nejsť voliť vôbec. Okrem iného tak robia na internete - na sociálnych sieťach sa šíria príspevky s hashtagom #SansMoiLe7Mai, teda "Siedmeho mája bezo mňa". "V druhom kole nebudem voliť ani fašistku Le Penovú ani bankára Macrona. Poďme do pekla, uvidíme, čo sa stane," znie jeden z príspevkov, v ktorom je hashtag použitý. "Nenávidím tri typy ľudí: bohatých, bankárov a fašistov… Čo budem voliť? Bohatého bankára alebo bohatú fašistku?" pýta sa zas iná používateľka sociálnej siete. Náladu "ani Macron, ani Le Penová" však vidieť už aj v uliciach. Vo štvrtok parížska mládež zablokovala vchody do štyroch tamojších gymnázií, ďalších šesť bolo zablokovaných čiastočne. "Ani bankára, ani rasistku," skandovali demonštranti na proteste v Paríži. Niektorí z nich rozbíjali výklady a zapaľovali smetné koše. "Nesúhlasím s ani jedným, myslím si, že ide o voľbu medzi dvoma zlami," hovorí pre TheLocal.fr 17-ročný demonštrant Jacques. Priezvisko neprezradil. "Ak by som bol dosť starý, aby som mohol voliť, musel by tom to robiť v rukaviciach."


Moslimské krajiny sa pre uznanie Jeruzalema obrátia na OSN

Erdogan vyzval lídrov moslimských štátov, aby Jeruzalem uznali za okupované hlavné mesto Palestíny.

ISTANBUL. Moslimské krajiny požiadajú Organizáciu Spojených národov (OSN) o anulovanie amerického uznania Jeruzalema za hlavné mesto Izraela. V piatok to počas zhromaždenia v provincii Konya vyhlásil turecký prezident Recep Tayyip Erdogan. Iniciatíva podľa neho začne v Bezpečnostnej rade OSN. V prípade, že ju rada neprijme, sa krajiny budú o "anulovanie tohto nespravodlivého a protiprávneho rozhodnutia" usilovať na Valnom zhromaždení OSN. Turecký prezident sa na margo Jeruzalema vyjadril aj v stredu počas summitu Organizácie islamskej spolupráce. Erdogan vyzval lídrov moslimských štátov, aby Jeruzalem uznali za "okupované hlavné mesto (budúceho) palestínskeho štátu". Palestínsky prezident Mahmúd Abbás na stretnutí zase vyzval na komplexnú zmenu blízkovýchodného mierového procesu, ktorý by podľa neho mal byť pod patronátom OSN. Zároveň vyzval všetky krajiny, ktoré naďalej podporujú takzvané dvojštátne riešenie, teda existenciu Izraela aj Palestíny, ktoré vedľa seba spolunažívajú v mieri, aby uznali Palestínu za samostatný štát. Americký prezident Donald Trump minulú stredu oznámil, že Spojené štáty presúvajú svoje veľvyslanectvo v Izraeli z Tel Avivu do Jeruzalema a oficiálne uznávajú Jeruzalem za hlavné mesto Izraela. Židovský štát tento krok privítal, vo svete však vyvolal veľké pobúrenie.


Mexickí policajti zadržali stovky stredoamerických migrantov

Policajti sa zamerali na menšie odčlenené skupiny na konci karavány 3000 migrantov.

PIJIJIPAN. Mexickí policajti a príslušníci imigračných úradov zadržali v pondelok stovky stredoamerických migrantov, ktorí sú súčasťou veľkej karavány smerujúcej cez Mexiko smerom k hraniciam Spojených štátov. Podľa agentúry AP ide o dosiaľ najväčší zásah proti niektorej z karaván, odkedy sa vlani začali formovať. Policajti sa v juhomexickom štáte Chiapas zamerali na menšie odčlenené skupiny na konci karavány - celkovo 3000 migrantov. Zasiahli vtedy, keď sa migranti zhromaždili v tieni, aby si odpočinuli od páliaceho slnka. Policajti ich násilím prinútili nastúpiť do hliadkujúcich nákladných áut. Policajné autá takto presunuli pravdepodobne okolo 500 migrantov k autobusom, v ktorých ich potom previezli do najbližšieho imigračného strediska, aby sa začal proces ich deportácie z krajiny. AP dodala, že prístup úradov k stredoamerickým migrantom v juhomexickom štáte Chiapas nie je taký priateľský, ako tomu bolo vlani. Mexické hranice prekročilo od vlaňajšieho októbra niekoľko "karaván" migrantov pochádzajúcich zo stredoamerických štátov. Tí utekajú pred chudobou a násilím vo svojich domovských krajinách. Pohraničná stráž Spojených štátov zatkla v priebehu marca a apríla už viac než 170.000 osôb.


Kužmová nastúpi na US Open proti van Uytvanckovej, Kližan vyzve Čiliča

Kovalíka čaká v prvom kole Slovinec Bedene.

NEW YORK. Slovenská tenistka Viktória Kužmová nastúpi v 1. kole dvojhry na grandslamovom turnaji US Open proti Belgičanke Alison van Uytvanckovej. Rozhodol o tom štvrtkový žreb vo Flushing Meadows. Martin Kližan sa stretne s nasadenou dvadsaťdvojkou Marinom Čiličom z Chorvátska - šampiónom z roku 2014. Jozefa Kovalíka čaká Slovinec Aljaž Bedene. Rozhodol o tom štvrtkový žreb vo Flushing Meadows. Slovenská ženská jednotka má s Van Uytvanckovou zatiaľ bilanciu 1:1. Vlani s ňou prehrala v semifinále halového turnaja WTA v Budapešti, no potom ju v júni zdolala v troch setoch na tráve v holandskom Hertogenboschi. Kužmová je zatiaľ jediná Slovenka, ktorá má istú účasť v hlavnej súťaži ženského singla na US Open. Dominika Cibulková sa odhlásila z turnaja pre zranenie achilovky, Anna Karolína Schmiedlová je po operácii kolena. Šancu dostať sa do hlavného pavúka ešte majú Jana Čepelová s Kristínou Kučovou, ktoré sa v stredu na harde v New Yorku prebojovali do piatkového finále kvalifikácie. Šlágrom 1. kola bude duel dvoch bývalých svetových jednotiek, Američanky Sereny Williamsovej a Rusky Marie Šarapovovej. Obe hrali trikrát proti sebe v grandslamovom finále, no na US Open sa vo vzájomnom súboji ešte nestretli. Serena Williamsová sa opäť pokúsi o zisk 24. singlového titulu z podujatí veľkej štvorky, čím by vyrovnala rekordný zápis legendárnej Austrálčanky Margaret Courtovej.


Žitňanská podporuje skoré prijatie zákona na pomoc obetiam trestných činov

Aktivisti tvrdia, že u nás je táto téma zanedbaná, pričom v západných krajinách sa jej mimovládne organizácie venujú už dlhodobo.

BRATISLAVA. Ministerka spravodlivosti Lucia Žitňanská (Most-Híd) podporuje skoré prijatie zákona, ktorý by sa zaoberal pomocou obetiam trestných činov. "Je dôležité, aby sme sa v tejto oblasti posunuli dopredu," povedala v utorok na konferencii venovanej danej problematike na pôde parlamentu. Samotný rezort spravodlivosti podľa nej pracuje na úprave práv obetí v oblastiach trestného konania a odškodnenia. "Najťažšia a kľúčová otázka je financovanie," povedala s tým, že o tejto oblasti bude potrebné rokovať s ministerstvom financií. V oblasti definovania práv obetí a služieb, na ktoré majú právo, by podľa ministerky mohol byť návrh zákona vypracovaný už v prvom polroku tohto roka. Zároveň dodala, že táto téma momentálne rezonuje aj na európskej úrovni, najmä pokiaľ ide o pomoc obetiam teroristických útokov. Každoročne je 22. február venovaný obetiam kriminality. Slovensko momentálne nemá zákon, ktorý by sa zaoberal pomocou a právami obetí trestných činov. Podľa aktivistov je u nás táto téma zanedbaná, pričom v západných krajinách sa jej mimovládne organizácie za pomoci štátnych orgánov venujú už dlhodobo. Zákon by mal podľa nich riešiť okrem práv obetí trestných činov aj poskytovanie služieb pre obete, ich príbuzných a známych ako aj financovanie týchto služieb.


Ukázali šikovného dvojnohého robota, ktorý chodí ako pštros

Je ľahučký a svojou jemnou konštrukciou predbieha vývojársky štandard v tomto odvetví.

CORVALLIS, BRATISLAVA. Nohami možno prejsť i miestami, kde kolesá a pásy zlyhávajú. Držia sa toho aj vývojári robotov, ktorí sa v posledných rok výrazne zamerali na konštrukcie, ktoré imitujú pohyb ľudského tela. Akademici z Oregonskej štátnej univerzity prichádzajú s riešením, ktoré hľadá inšpiráciu vo svete zvierat. Svojmu experimentálnemu robotovi Cassie prepožicali dynamiku pohybu vtáctva. Za vzor si zobrali pštrosa, od ktorého odvodili rozsahy pohybu kĺbov a ich používanie pri pohybe, prekonávaní prekážok či zmene smeru chôdze. Hoci vývojári začali pred niekoľkými mesiacmi na nule bez predchádzajúcich výskumov, už teraz ukázali verejnosti ľahkého a svižného robota, ktorý sa šikovne v priestore pohybuje. Keďže nemá vysoko položené ťažisko ako humanoidi z dielní Google, prechod terénom a udržiavanie rovnováhy sú oveľa jednoduchšie. Štúdia , ktorá je základom pre ďalší vývoj počíta podľa magazínu Tech Crunch s tým, že takíto roboti by mohli byť použiteľní pre záchranárske práce či doručovanie ľahších zásielok. Hoci je na prvý pohľad zrejmé, že ide o ľahučký stroj s nevídanou jemnosťou, akademici sú presvedčení o tom, že je i pevný a odolný zároveň. Najčastejším problémom robotov je ich ťažkopádnosť. Aby sa dokázali pohybovať ohybom kĺbov, zvyčajne používajú objemné a náročné mechanizmy. S veľkým objemom pohybujúcej sa masy sa výrazne mení ťažisko, čím sa udržanie na nohách stáva v teréne náročné na výpočty i rýchlosť odozvy.


Nicole Kidmanová vyzvala Američanov, aby podporili Trumpa

Herečka chce aby sa Američania zjednotili a spoločne podporovali novozvoleného prezidenta.

LOS ANGELES, LONDÝN. Hollywoodska herečka Nicole Kidmanová v piatok vyhlásila, že je načase, aby sa Američania zjednotili a spoločne podporovali novozvoleného prezidenta Donalda Trumpa. Kidmanová uviedla pre britskú spravodajskú stanicu BBC, že Trump bol zvolený a "my ako krajina musíme podporiť každého, kto je prezidentom, lebo na tomto základe je naša krajina postavená". Kidmanová sa narodila na Havaji, v 50. štáte USA, austrálskym rodičom a má dvojaké občianstvo - austrálske aj americké. Svetoznáma herečka vysvetlila, že sa "vždy zdržiavala" vyjadrení o politike a samu seba považuje za osobu zameriavajúcu sa skôr na "jednotlivé témy". Kidmanová povedala, že "je veľmi oddaná ženským problémom" ako boj proti rakovine prsníkov a vaječníkov. Kidmanovej vyjadrenia už vyvolali kritiku aj chválu užívateľov sociálnych médií.


Západom Iránu otriaslo silné zemetrasenie

Otrasy zasiahli takmer totožnú oblasť, akú v novembri spustošilo zemetrasenie s vyše 600 obeťami.

TEHERÁN. Silné zemetrasenie s magnitúdom 6 otriaslo v pondelok územím na západe Iránu blízko pri hraniciach s Irakom. Zatiaľ nie sú žiadne informácie o prípadných obetiach, zraneniach či vážnejších materiálnych škodách. Otrasy zasiahli takmer totožnú oblasť, akú v novembri spustošilo zemetrasenie s magnitúdom 7,2, pri ktorom zahynulo vyše 600 ľudí. V Iráne sú zemetrasenia takmer na dennom poriadku, keďže jeho územím prechádzajú hlavné tektonické zlomy. Najtragickejšie následky malo zemetrasenie, ktoré v roku 2003 zasiahlo historické iránske mesto Bam a vyžiadalo si 26-tisíc obetí.


Mikloš: Pomoc Grécku a vytvorenie eurovalu bolo nevyhnutné

Euroval pomohol vyriešiť krízu, tvrdí Mikloš.

BRATISLAVA. Schválenie pomoci Grécku, pre ktoré SaS Richarda Sulíka povalila vládu, už v tom čase, nemalo žiadnu alternatívu a bolo nevyhnutné. Nevyhnutné bolo aj vytvorenie eurovalu, čo potvrdil aj vývoj odvtedy. Pre TASR to povedal exminister financií Ivan Mikloš. "Euroval pomohol vyriešiť krízu a odvrátiť hrozbu nákazy a rozpadu eurozóny nielen v Grécku, ale aj v Írsku, Portugalsku, Španielsku a na Cypre," zdôraznil. Téma bola podľa jeho slov politicky citlivá, a tak sa dalo predpokladať, že ju populisti rôzneho druhu využijú a zneužijú. "Skôr sa to však čakalo od populistickej opozície, tak ako to nakoniec bolo vo všetkých krajinách eurozóny. Výsledkom Sulíkovho politikárčenia a populistického zneužitia tejto citlivej témy však bolo len povalenie vlastnej vlády a návrat Ficovho Smeru, ktorý trvá dodnes," doplnil Mikloš. Grécko v pondelok (20.8.) úspešne ukončilo svoj posledný trojročný záchranný program schválený v auguste 2015, ktorý mu pomohol prekonať dlhovú krízu. Oznámil to v pondelok záchranný fond eurozóny - Európsky stabilizačný mechanizmus (ESM).


Volkswagen spojil interné dodávateľské závody do jednej divízie

Cieľom je zefektívnenie interných operácií s komponentmi.

WOLFSBURG. Koncern Volkswagen spojil svoje interné dodávateľské závody a podniky na výrobu komponentov do jednej divízie. Nová divízia komponentov prekračujúca jednotlivé značky zahŕňa 56 fabrík po celom svete, ktoré vyrábajú napríklad prevodovky, motory alebo podvozky a celkovo zamestnávajú okolo 80-tisíc ľudí, uviedol dnes Volkswagen. Cieľom je zefektívnenie interných operácií s komponentmi a urýchlenie prechodu na elektromobilitu v rámci celého koncernu. Podľa informácií z interných zdrojov z koncernu nebude mať nová divízia vlastnú právnu formu ani sa neplánuje jej predaj alebo vstup na burzu. Všetky pracovné zmluvy zostávajú platné. Šéfom divízie bude Thomas Schmall, ktorý doteraz viedol dodávateľské operácie kmeňovej značky Volkswagen. Šéf Volkswagenu Matthias Müller už pri predstavovaní novej stratégie koncernu pred vyše rokom ohlásil, že chce nanovo usporiadať operácie s komponentmi. "V podstate môžeme povedať, že našou súčasťou je jeden z najväčších automobilových dodávateľov na svete," povedal vtedy Müller. V budúcnosti by sa malo predísť predovšetkým duplicitnej práci. Doteraz patrili dodávateľské závody k jednotlivým značkám, ale dodávali komponenty aj pre iné značky.


Slovákom sa na ME v cyklistike nedarilo, väčšina z nich nedokončila preteky

Juniori - preteky s hromadným štartom (115 km): Juniorky - preteky s hromadným štartom (69 km): Ženy do 23 rokov - preteky s hromadným štartom (92 km): ALKMAAR. Holandská cyklistka Ilse Pluimersová sa stala majsterkou Európy v kategórii junioriek v cestných pretekoch s hromadným štartom. Na domácej trati v Alkmaare dokázala o štyri sekundy predstihnúť svoju krajanku Sofie van Rooijenovú a Francúzku Kristinu Nenadovicovú. Najlepšia zo Sloveniek Radka Paulechová obsadila 32. miesto. V kategórii žien do 23 rokov sa z titulu tešila Letizia Paternosterová z Talianska. Na 92-kilometrovej trati triumfovala pred Poľkou Martou Lachovou, tretia došpurtovala do cieľa Holanďanka Lonneke Unekenová. Slovenské reprezentantky Júlia Hrtánková a Petra Machálková preteky nedokončili. Medzi juniormi triumfoval Ukrajinec Andrij Ponomar, Slovák Marek Bugár obsadil 2. priečku. Na víťaza mal stratu 3:56 minúty.


Český parlament odmietol ústavnú žalobu na prezidenta Zemana

Za návrh bolo 58 a proti 62 zo 130 prítomných poslancov.

PRAHA. Česká Poslanecká snemovňa nepodporila vo štvrtok ústavnú žalobu na prezidenta Miloša Zemana pre hrubé porušenie ústavy. Za návrh bolo 58 a proti 62 zo 130 prítomných poslancov, informovala spravodajská televízia ČT24. Aby sa ústavnou žalobou zaoberal Ústavný súd, muselo by za ňu hlasovať 120 poslancov. V snemovni má Zeman podporu poslancov ANO, ČSSD, KSČM a SPD. Žalobu naopak podporili ODS, Piráti, ľudovci, TOP 09 a Starostovia a nezávislí. Desať poslancov sa hlasovania zdržalo. Poslanci o žalobe hlasovali verejne, teda rovnakou formou, ako hlasujú zvyčajne. Návrh na tajné hlasovanie neprešiel. Český Senát schválil ústavnú žalobu na prezidenta Zemana v júli. Návrh žaloby pripravil senátor Václav Láska z hnutia Senátor 21, pričom dokument podpísalo aj jeho 36 kolegov z ODS, strany Starostovia a nezávislí, KDU-ČSL. Z koaličnej ČSSD sa pripojil aj senátor Jiří Dienstbier. "Touto žalobou sa rieši systematické porušovanie ústavy prezidentom," uviedol v rozprave Láska. Pred poslancami rekapituloval Zemanovo počínanie, ktorým podľa neho i väčšiny členov hornej komory parlamentu prezident išiel proti ústave a ústavný súd by tak mal rozhodovať o tom, či Zeman stratí mandát. Senátori Zemanovi prostredníctvom žaloby vyčítali tzv. osem prehreškov. Prekážala im napríklad neochota prezidenta odvolať z postu ministra kultúry Antonína Staňka z ČSSD. V rozpore s ústavou bola podľa senátorov aj Zemanova neochota vymenovať za ministra zahraničných vecí Miroslava Pocheho tak, ako to požadovala ČSSD. Zeman prostredníctvom svojho hovorcu Jiřího Ovčáčka odkázal, že daná ústavná žaloba je mimoriadny právny paškvil. Poslanecká snemovňa posudzovala žalobu na prezidenta prvýkrát v novodobých dejinách ČR.


Lepšiemu čerpaniu podľa eurokomisie bránia nedostatok kapacity a absencia strategického plánovania

V dôsledku toho Slovensko prišlo v súčasnom programovom období o finančné prostriedky už vo výške 120 miliónov eur.

BRATISLAVA. Bezproblémovému čerpaniu európskych štrukturálnych a investičných fondov na Slovensku podľa Európskej komisie (EK) bránia nedostatok kapacity a absencia strategického plánovania spolu s administratívnymi problémami. V dôsledku toho Slovensko prišlo v súčasnom programovom období 2014 až 2020 o finančné prostriedky Európskej únie už vo výške 120 miliónov eur a prerozdeľovanie zdrojov konečným príjemcom zostáva aj naďalej na nízkej úrovni. "Suboptimálna príprava projektov financovaných z európskych štrukturálnych a investičných fondov navyše viedla k omeškaným investíciám a krátkym lehotám pre postupy verejného obstarávania, čím sa zvýšilo riziko nezrovnalostí," vyplýva z hodnotenia EK v rámci jej odporúčaní pre Slovensko. Programovanie finančných prostriedkov EÚ v nasledujúcom programovom období na roky 2021 až 2027 by podľa komisie mohlo pomôcť riešiť niektoré z nedostatkov identifikovaných v odporúčaniach. "Slovensku by to umožnilo využiť uvedené prostriedky v identifikovaných sektoroch čo najlepšie, pričom by sa zohľadnili regionálne rozdiely. Dôležitým predpokladom pre úspech týchto investícií je posilnenie administratívnej kapacity krajiny, pokiaľ ide o riadenie týchto prostriedkov," uviedla EK. Príslušné odporúčania pre jednotlivé krajiny EÚ boli zohľadnené v programovaní európskych štrukturálnych a investičných fondov na roky 2014 až 2020. Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny, ak je to nevyhnutné na podporu vykonávania odporúčaní Rady EÚ. Slovensko využilo z peňazí EÚ v programovom období 2014 až 2020 do 30. apríla tohto roka vo všetkých dvanástich programoch, vrátane Programu rozvoja vidieka (PRV), spolu 3,653 miliardy eur. Je to 23,62 percenta z celkovej alokácie 15,466 miliardy eur. O bjem 510 platných výziev, resp. vyzvaní k uvedenému dátumu dosiahol v prípade zdrojov EÚ 15,493 miliardy eur (100,43 percenta z alokácie) a zakontrahované boli prostriedky EÚ vo výške 8,890 miliardy eur (57,48 % z alokácie). Finančné prostriedky v programovom období 2014 - 2020 je podľa pravidla n+3 potrebné vyčerpať do konca roka 2023, nevyužité zdroje prepadnú. Vláda schválila 21. mája presun 80 miliónov eur z eurofondov medzi jednotlivými operačnými programami. Z Operačného programu (OP) Výskum a inovácie prejde do OP Integrovaná infraštruktúra 70 miliónov eur a z OP Efektívna verejná správa do OP Ľudské zdroje 10 miliónov eur. D ôvodom realokácie je nízka úroveň implementácie a hroziace riziko nevyčerpania finančných prostriedkov EÚ v niektorých operačných programoch. Rozhodnutie vlády je podmienené ešte súhlasom príslušných monitorovacích výborov a nakoniec aj Európskej komisie. Podpredseda vlády Richard Raši (Smer-SD) nedávno informoval, že v novom programovom období 2021 až 2027 je potrebné lepšie nastaviť financovanie, najmä výšku a obdobie čerpania záväzkov. Slovensko odmieta návrh EK, aby na dočerpanie eurofondov boli navyše len dva roky (n+2) namiesto súčasných troch (n+3). Slovensko má tiež záujem o väčšiu flexibilitu pri programovaní a nastavovaní tém, aby mohla použiť európske peniaze na základe vlastných potrieb. Agentúra SITA požiadala minulý týždeň Úrad podpredsedu vlády pre investície a informatizáciu o vyjadrenie k najnovšiemu stanovisku EK k eurofondom, na otázky doteraz neodpovedal.


Ústavný súd odročil pojednávanie v kauze Babiš a ŠtB

Pojednávanie bude pokračovať 12. októbra.

KOŠICE. Ústavný súd vo štvrtok nerozhodol vo veci sťažnosti Ústavu pamäti národa (ÚPN) v tzv. kauze Babiš. Tá sa týka údajnej spolupráce českého exministra financií Andreja Babiša s bývalou Štátnou bezpečnosťou (ŠtB) za komunistického režimu. Druhý senát Ústavného súdu odročil verejné pojednávanie na 12. októbra za účelom vyhlásenia nálezu. Okresný a krajský súd v Bratislave v minulosti rozhodli, že Babiš bol evidovaný ako agent vo zväzkoch ŠtB neoprávnene. Dovolanie voči rozsudku Najvyšší súd odmietol, ÚPN sa preto obrátil na Ústavný súd. Líder českého politického hnutia ANO v danej kauze uspel na slovenských súdoch po podaní žaloby na ÚPN na ochranu osobnosti. ÚPN v sťažnosti na Ústavný súd namietal porušenie práva na súdnu ochranu a spravodlivé súdne konanie v zmysle Ústavy, Listiny základných práv a slobôd a Dohovoru o ochrane ľudských práv a základných slobôd. Podľa ÚPN rozhodnutie Najvyššieho súdu bolo nezákonné a súdne konanie bolo sprevádzané viacerými "pochybnými a neštandardnými okolnosťami". Okrem iného namietal zákonnosť výpovedí troch bývalých príslušníkov ŠtB, ktorí svedčili v prospech Babiša, bez zbavenia ich mlčanlivosti ministrom vnútra. Zároveň spochybnil postup Najvyššieho súdu pri dodatočnom zbavení mlčanlivosti týchto kľúčových svedkov. Druhý senát ÚS rozhoduje v zložení Ladislav Orosz - predseda, Ľudmila Gajdošíková a Lajos Mészáros. Babiš na pojednávaní nebol prítomný. "Podľa zákona je Najvyšší súd pri rozhodovaní viazaný skutkovým stavom, ktorý bol zistený nižšími súdmi. Najvyšší súd nemohol vykonávať ďalšie dokazovanie ani zasahovať do už vykonaných dôkazov," uviedol právny zástupca ÚPN Pavol Poláček. Najvyšší súd a krajský súd námietky a údajné pochybenia v sťažnosti odmietli. Podľa ÚPN súdy dosiaľ zobrali do úvahy iba dôkazy v prospech Babiša a na dôkazy, ktoré boli v jeho neprospech, vôbec neprihliadali. Ústav poukazuje na 12 archívnych zväzkov, ktoré detailne dokumentujú činnosť agenta s krycím názvom Bureš. Právny zástupca tiež argumentuje, že v danej kauze by nemal byť žalovaný ÚPN, ktorý na takéto citlivé spory nemá dostatočné vybavenie, ale Ministerstvo vnútra. "Aj v Českej republike je v podobných sporoch žalované práve ministerstvo vnútra a myslíme si, že by to tak malo byť aj na Slovensku," konštatoval Poláček. Predseda Správnej rady ÚPN Ondrej Krajňák vyjadril pre novinárov nádej, že ÚS rozhodne v prospech ústavu. "Žiaľ, sme svedkami toho, že výpovednú hodnotu majú príslušníci ŠtB na súdoch vyššiu ako listinné dôkazy, ktoré oni sami vytvorili," dodal.


BRATISLAVA. Nálada v slovenskej ekonomike sa v auguste mierne zlepšila. Indikátor ekonomického sentimentu podľa údajov Štatistického úradu SR medzimesačne vzrástol o 0,4 bodu na 102,4 bodu. Priaznivý vývoj v sektore priemyslu a obchodu bol tlmený nepriaznivým vývojom v službách. Aktuálne indikátor zaostáva o 1,6 bodu za hodnotou dlhodobého priemeru a prevyšuje výsledok rovnakého obdobia minulého roka o 1,5 bodu.Indikátor dôvery v priemysle v auguste vzrástol o sedem percentuálnych bodov na hodnotu 5,3 bodu. Vývoj indikátora priaznivo podľa úradu ovplyvnili očakávaný rast priemyselnej produkcie na nasledujúce tri mesiace a pokles zásob hotových výrobkov. V auguste indikátor dôvery v stavebníctve oproti predchádzajúcemu mesiacu vzrástol o 0,5 bodu na mínus 5,5 bodu vplyvom priaznivejších hodnotení očakávanej zamestnanosti. Aktuálny výsledok prevyšuje dlhodobý priemer o 20,5 bodu.Indikátor dôvery v obchode vzrástol v auguste v porovnaní s júlom o dva percentuálne body na hodnotu 18,3 bodu vplyvom pozitívneho hodnotenia očakávaných podnikateľských aktivít a stavu zásob. Indikátor dôvery v službách v auguste po minulomesačnom náraste opäť klesol, keď jeho hodnota 10,3 bodu sa v porovnaní s júlom znížila o 3,4 bodu. Vývoj indikátora bol podľa úradu ovplyvnený negatívnymi hodnoteniami dopytu za posledné tri mesiace, pričom podnikateľskú situáciu respondenti hodnotili pozitívne a očakávaný dopyt rovnako ako v júli. Spotrebiteľská atmosféra sa ani v auguste príliš nezmenila. Sezónne očistený indikátor spotrebiteľskej dôvery oproti minulému mesiacu vzrástol o 0,3 bodu na hodnotu mínus 5,4 bodu. Rast optimizmu pri očakávanej finančnej situácii, perspektívach úspor v domácnosti a čiastočne pri nezamestnanosti v krajine bol z časti eliminovaný poklesom dôvery pri očakávanom vývoji ekonomickej situácie SR. Respondenti boli o 3,7 bodu optimistickejší ako v rovnakom období minulého roka a aktuálny výsledok prevyšoval i dlhodobý priemer.


Výrobca luxusnej obuvi Jimmy Choo je na predaj

Firmu najviac  preslávili lodičky na vysokom opätku s červenou podrážkou, ktoré obľubuje aj vojvodkyňa z Cambridge.

LONDÝN. Britský výrobca luxusných topánok Jimmy Choo je na predaj a hľadá kupca. Firma, ktorej trhová hodnota sa odhaduje na 700 miliónov libier (836,12 milióna eur), však zatiaľ nedostala žiadnu ponuku, preto zvažuje aj iné možnosti. Jimmy Choo vyrába aj ďalšie luxusné módne produkty, ale najviac firmu preslávili lodičky na vysokom opätku s červenou podrážkou, ktoré obľubujú hollywoodske hviezdy aj vojvodkyňa z Cambridge. Firma však v ostatných rokoch zápasí so spomaľovaním tržieb, aj keď po vlaňajšom referende o brexite a oslabení libry jej obrat v zahraničí po prepočítaní na libry rastie. Predaj Jimmy Choo podporil aj hlavný akcionár, holding JAB Luxury, ktorý v nej má 69-% podiel. Spoločnosť Jimmy Choo vlastní po celom svete 150 obchodov a je kótovaná na americkej burze. Akcie spoločnosti stúpli o 8 % po zverejnení správy o možnom predaji.


Izraelskí vojaci zastrelili Palestínčana, údajne útočil nožom

JERUZALEM. Príslušníci izraelských bezpečnostných síl zastrelili v stredu v Predjordánsku Palestínčana, ktorý na nich údajne zaútočil nožom. Informoval o tom na svojej webovej stránke denník Haarec. K incidentu došlo na kontrolnom stanovišti pri obci Huwwára, ležiacej neďaleko predjordánskeho mesta Nábulus. Podľa izraelskej armády nikto iný nebol pri útoku zranený. V Predjordánsku dochádza len k sporadickým útokom Palestínčanov na izraelské bezpečnostné jednotky a tamojších židovských osadníkov. K napätým situáciám dochádza najmä v centre Hebronu, kde žijú stovky židovských osadníkov, ktorých v obkolesení približne 200-tisíc Palestínčanov strážia tisícky vojakov.


Predsedov komôr talianskeho parlamentu nezvolili

Žiadny posun nenastal v Ríme ani v druhom kole voľby.

RÍM. Žiadny posun nezaznamenali v piatok v Ríme ani v druhom kole voľby predsedov Poslaneckej snemovne a Senátu talianskeho parlamentu. Väčšina poslancov i senátorov hodila do urny podobne ako v prvom kole prázdne hlasovacie lístky, informovala tlačová agentúra APA. Najsilnejšie politické subjekty zastúpené v novoustanovenom zákonodarnom zbore chcú evidentne získať viac času na rozhodnutie o personálnom obsadení oboch postov a súčasne i znížiť počet hlasov potrebných na zvolenie predsedov oboch komôr parlamentu. Podľa informácií talianskych médií by funkciu predsedu Poslaneckej snemovne rado získalo Hnutie piatich hviezd (M5S), kým o post predsedu Senátu sa usiluje Vpred Taliansko (Forza Italia) zo stredopravej koalície. M5S však potvrdilo v piatok veto stredopravého kandidáta na predsedu Senátu, blízkeho spolupracovníka expremiéra Silvia Berlusconiho, 70-ročného doterajšieho šéfa parlamentnej frakcie Berlusconiho strany Vpred Taliansko Paola Romaniho, ktorý bol už odsúdený za defraudáciu. M5S súčasne oznámilo, že nebude akceptovať žiadne kompromisy. Strana Vpred Taliansko však na tlačovej konferencii potvrdila, že ani v sobotu nemieni presadzovať iného kandidáta; zatiaľ však zostáva nezodpovedanou otázkou, či budú mať rovnaký názor aj ďalšie strany stredopravej koalície. Ustanovujúce zasadanie 18. talianskeho parlamentu v období po druhej svetovej vojne otvoril prezident Giorgio Napolitano (92). Pripomenul, že výsledky volieb zo 4. marca ukázali nespokojnosť voličov s doterajšou politikou. Osobnosti politikov, ktorí budú napokon zvolení, môžu podľa analytikov naznačiť mnohé o spojenectvách jednotlivých strán a o priebehu, ba i výsledku rokovaní o vytvorení novej vlády. Tie by sa mali v Taliansku začať po veľkonočných sviatkoch.


Slávne múzeum vikingských lodí v Dánsku zatvoria

Múzeum v roku 2013 značne poškodila stúpajúca hladina mora.

KODAŇ. V Dánsku sa chystajú zatvoriť slávne múzeum vikingských lodí, ktoré v roku 2013 značne poškodila stúpajúca hladina mora. Informovala agentúra AP o tom vo štvrtok s odvolaním sa na vyhlásenie dánskej ministerky kultúry. Ministerka Mette Bocková povedala, že dánske národné múzeum v meste Roskilde ležiacom zhruba 40 kilometrov západne od Kodane, už možno vyradiť zo zoznamu budov, ktoré sa majú zachovať. V 60. rokoch, keď múzeum postavili, nemohol podľa jej slov nik predvídať "stúpajúcu hladinu mora" či nástrahy, ktoré voda prinesie budove múzea. Budovu múzea, z ktorej je výhľad na Roskildský fjord, poškodila v zime 2013 búrka, pričom spôsobené škody boli vyčíslené na 11,5 milióna dánskych korún (1,54 milióna eur). Stavbu nebolo možné opraviť a jej zatvorenie následne žiadalo samotné vedenie múzea. Zatiaľ nie je známe, čo sa stane s vystavovanými loďami, ktorým sa nič nestalo.


STĹPČEK ŠÉFREDAKTORKYDanko chce nanovo rozdať koaličné karty

Minúta po minúte

Stĺpček

Rozhovor s Paškom

Komentár

Scenáre vývoja

Čo vláda presadila

Rozhovor s Mesežnikovom

O čo ide v kauze?

Ekonomický dopad

Dankove dôvody nedávajú veľa nádeje, že v hre je záujem verejnosti.

Andrej Danko sa opäť zamotal. Tentokrát do politických hier, ktoré nemusí nevyhnutne ustáť. Chce nanovo rozdať karty vládnutia. Krátko nato, ako verejnosť vďaka médiám prichytila jeho stranu, že eurofondy rozlievala účelovo založeným firmám. Danko zrejme nechce v podozreniach zostať sám. Vypovedal koaličnú zmluvu a volá po nastavení „absolútne nových priorít, ktoré sa budú premietať v rámci procesu zostavenia nového rozpočtu s cieľom obnovy dôvery medzi koaličnými partnermi“. Ale v Dankovom nečakanom vyhlásení nepadlo ani slovo o „obnovení“ dôvery, že predmetom týchto rokovaní bude aj záujem verejnosti - a nielen urazenej koaličnej strany, ktorú práve prichytili. Ficova toľko oslavovaná stabilita sa opäť raz rozkývala. Verejnosť netuší o kartách, ktoré strany teraz použijú, aby si z prípadnej novej mocenskej hry čo najviac vymlátili. Ale doterajšie fungovanie koalície a Dankove dôvody, pre ktoré doteraz vyostroval spory, nedávajú veľa nádeje, že v hre je záujem verejnosti.


Vývojári podcenili vlastnosti múdrych hodiniek. Môžu byť pre deti hrozbou

Britský obchodný reťazec už stiahol výrobok z predaja.

LONDÝN, BRATISLAVA. Múdre hodinky, ktoré majú rodičom pomôcť pri dohľade na svoje ratolesti, v sebe môžu ukrývať bezpečnostné hrozby. Upozorňuje na to Nórska spotrebiteľská komisia, ktorá testovala hodinky viacerých značiek. Odborníci identifikovali viacero zraniteľností, prostredníctvom ktorých môžu hackeri preniknúť do zariadení. Z nich môžu získať informácie o pohybe detí, nazerať do ich súkromia, alebo zasielať rodičom nepravdivé informácie o polohe dieťaťa a jeho pohybe po meste. Zariadenia s cenou približne 100 libier naberajú v posledných rokoch na popularite, bezpečnosti hodiniek sa však doposiaľ nik podrobnejšie nevenoval. Analytici zistili, že vývojári podcenili používanie šifrovania, či autorizácie spojení. Britský obchodný predajca John Lewis podľa BBC na nové informácie zareagoval tým, že hodinky firiem Gator a GPS for Kids stiahol z predaja. Výrobcovia pracujú na novom softvéri a aktualizácii, britský distribútor značky Gator informoval o tom, že dáta presťahovali na nový šifrovaný server.


Belichick ako tretí tréner v NFL pokoril métu 300 víťazstiev

Belichick si prvé trénerské víťazstvo v NFL pripísal v roku 1991 nad Patriots.

BRATISLAVA. New England Patriots je najúspešnejším tímom zámorskej NFL v posledných dvoch dekádach. Na šiestich triumfoch v prestížnom Super Bowle má veľkú zásluhu nielen hviezdny quarterback Tom Brady, ale takisto hlavný tréner Bill Belichick, uviedla americká spravodajská stanica CNN. Šesťdesiatsedemročný odborník v nedeľu dosiahol ďalší míľnik svojej kariéry. V pozícii trénera dosiahol v NFL víťazstvo s poradovým číslom 300, keď Patriots zdolali Cleveland 27:13. Belichick spomenutú métu symbolicky pokoril proti tímu, ktorý v rokoch 1991 - 1995 viedol pri svojich trénerských začiatkoch. "Je to úžasné, absolútne úžasné. Dosiahnuť 300 výher je niečo veľkolepé. Je to najlepší tréner všetkých čias a je privilégium hrať pod jeho vedením," uviedol Tom Brady na tlačovej konferencie po zápase s Browns. V ňom získal 259 yardov a po dvoch jeho presných pasoch dosiahol touchdown Julian Edelman. Belichick je iba tretím trénerom v NFL, ktorý doviedol svoj tím k 300 víťazstvám. O 24 viac ich má na konte člen Siene slávy a niekdajší tréner Chicaga Bears George Hallas, rekordérom v tomto smere je Don Shula. Ten dosiahol 347 triumfov a v sezóne 1972 priviedol Miami Dolphins k Super Bowlu bez jedinej prehry. Ide o doposiaľ jedinú "perfektnú" sezónu v histórii NFL. "Som šťastný, že 263 z jeho 300 víťazstiev dosiahol ako tréner New England Patriots," uviedol majiteľ klubu Robert Kraft. Paradoxom je, že Belichick si prvé trénerské víťazstvo v NFL pripísal na konto 8. septembra 1991 po výhre nad Patriots. V aktuálnom ročníku má tím okolo Toma Bradyho stopercentnú bilanciu 8-0. Okrem neho neprehrali žiaden duel už len hráči San Francisca, ktorí Národnú konferenciu vedú so siedmimi víťazstvami.


The Washington Post založil partnerstvo na ochranu slobody tlače

Cieľom je posilniť nezávislosť a bezpečnosť novinárov.

WASHINGTON. Renomovaný americký denník The Washington Post založil v pondelok Partnerstvo slobody tlače, ktorého cieľom je posilniť nezávislosť a bezpečnosť novinárov a zabezpečiť, aby si verejnosť uvedomovala náročnosť práce žurnalistov a vážila si ju. Zakladajúcimi partnerskými organizáciami sa stali Výbor na ochranu novinárov (VON) so sídlom v New Yorku, Výbor reportérov za slobodu tlače (RCFP) so sídlom vo Washingtone a Reportéri bez hraníc (RSF) so sídlom v Paríži. Postupom času by sa mala partnerská základňa rozšíriť. Partnerstvo je vyvrcholením dlhšie trvajúcej iniciatívy denníka s cieľom zvýrazniť organizácie, ktoré podporujú slobodu tlače a posilňujú povedomie o právach novinárov na celom svete. Washington Post intenzívne informuje o útokoch na novinárov a viackrát písal aj o vražde Jána Kuciaka. Začiatkom októbra zažil denník priamy útok na jedného zo svojich spolupracovníkov, saudskoarabského novinára Džamála Chášukdžího. "Washington Post sa dlhodobo zaväzuje chrániť nezávislosť novinárov. Veríme, že je dôležité, aby sme využili náš hlas a naše platformy na pritiahnutie pozornosti na útoky na slobodu tlače a aby sme robili všetko, čo môžeme, na presadzovanie nezávislosti a bezpečnosti novinárov na celom svete," uviedol Frederick J. Ryan Jr, riaditeľ a vydavateľ denníka. Výkonný riaditeľ Výboru na ochranu novinárov Joel Simon zdôraznil, že sloboda tlače nebola nikdy taká dôležitá a viac ohrozená než v súčasnosti. Podobne výkonný riaditeľ Výboru reportérov za slobodu tlače Bruce Brown zdôraznil, že počet pokusov o podkopanie slobody tlače - či už verbálnymi alebo fyzickými útokmi - rastie. "Nemôžeme dovoliť, aby prenasledovanie a zastrašovanie zvíťazili. Je na nás všetkých, ktorí sa spoliehame na novinárov, že odokryjú pravdu a prinesú nám informácie, aby sme prehovorili proti týmto hrozbám v USA i na celom svete," povedal Brown. Predstaviteľka Reportérov bez hraníc Margaux Ewenová dodala, že líderstvo Washington Postu vo vnášaní svetla do tejto problematiky dáva nádej tým, ktorí pri písaní správ riskujú vlastné životy.


Rakúsky vojak zastrelil pred rezidenciou iránskeho veľvyslanca muža s nožom

Vojak najskôr použil proti útočníkovi bezúspešne paprikový sprej.

VIEDEŇ. Rakúsky vojak zastrelil útočníka s nožom, ktorý ho v nedeľu neskoro večer napadol pred rezidenciou iránskeho veľvyslanca vo Viedni. V noci na pondelok o tom informovala rakúska polícia. Rakúsky občan vo veku 26 rokov náhle zaútočil na príslušníka rakúskej armády, ktorý bol umiestnený ako strážca pred rezidenciou vo viedenskom obvode Hietzing, necelú pol hodinu pred polnocou, uviedol policajný hovorca Harald Sörös pre agentúru APA. Vojak najskôr použil proti útočníkovi bezúspešne paprikový sprej, následne došlo ku krátkej potýčke. Strážca napokon trikrát vystrelil z pištole a útočníka zabil. Vojakovi ošetrili reznú ranu na ramene a s ťažkým šokom ho previezli do nemocnice, dodal Sörös. Hovorca ministerstva obrany Michael Bauer zdôraznil, že vojak z povolania zjavne konal v súlade s predpismi. Polícia uzavrela okolie miesta činu, ku ktorému došlo pred historickou vilou Blaimschein v súčasnosti vo vlastníctve Iránu. Súčasne nariadila posilnenie ochrany diplomatických objektov v celej rakúskej metropole.


Porošenko vyzval na obnovenie dodávok uhlia z Donbasu

Železničné trate na Ukrajine blokujú provládne dobrovoľnícke prápory.

KYJEV. Ukrajinský prezident Petro Porošenko vyzval vo štvrtok na obnovenie dodávok uhlia zo separatistami ovládaného Donbasu. Jeho apel zaznel v situácii, keď železničné trate, po ktorých sa prepravuje donbaské uhlie k odberateľom vo zvyšku Ukrajiny, blokujú provládne dobrovoľnícke prápory. Na priemyselnom východe Ukrajiny sa od apríla roku 2014 odohráva konflikt medzi vládnymi jednotkami a proruskými separatistami. Vláda v Kyjeve však napriek tomu stále nakupovala uhlie v oblastiach ovládaných separatistami, keďže elektrárne na Ukrajine sú stavané na špecifický typ uhlia, ktorý sa ťaží práve v Donbase. Dodávky uhlia sa zastavili koncom januára, keď skupina bývalých účastníkov vládnej vojenskej operácie (ATO) v Donbase, medzi ktorými boli aj poslanci ukrajinského parlamentu, zablokovali na viacerých úsekoch železničné trate vedúce na územia kontrolované separatistami. Radikáli svoj krok zdôvodnili tvrdením, že akékoľvek obchodovanie so samozvanými republikami v Doneckej a Luhanskej oblasti je protizákonné. Blokáda viedla k výpadkom v zásobovaní uhlím, ukrajinské úrady boli preto nútené zaviesť mimoriadne úsporné opatrenia. Porošenko vo štvrtok varoval, že blokáda môže viesť k zastaveniu výroby v ukrajinských metalugrických podnikoch a k rušeniu pracovných miest v Donbase. Vo svojom prejave sa pýtal: "Čo je pre nás lepšie: keď baníci (v Donbase) fárajú do baní, alebo keď po nás strieľajú?".


Ľudia si prvý raz pozreli vajce v kocke, nové sídlo európskych lídrov

Presklený dom stojí v bruselskej európskej štvrti, hneď vedľa budovy Justus Lipsius, ktorej funkcie doplní a prevezme.

BRUSEL. V sobotu si v Bruseli mohla verejnosť prvýkrát zvnútra prezrieť novú budovu Európa, ktorá bude od budúceho roka hostiť ministerské rokovania aj summity prezidentov a premiérov krajín Únie. Presklený dom, z ktorého sa vnútorná poschodová "váza", "vajce" či oficiálne "svietiaci lampáš" dostala aj do nového loga Rady EÚ, stojí v bruselskej európskej štvrti, hneď vedľa budovy Justus Lipsius, ktorej funkcie doplní a prevezme. Vonkajšiu fasádu budovy tvorí pomerne neprehľadné množstvo okenných rámov rôznych veľkostí, ktoré však zakrývajú pohľad na centrálny "lampáš" v budove. Okenných rámov je 3750, pochádzajú zo všetkých 28 členských krajín Únie a symbolizovať majú "jednotu v rozmanitosti", teda únijné motto. Stavba má nielen modernú časť z dielne konzorcia firiem Samyn and Partners (Belgicko), Studio Valle Progettazioni (Taliansko) a BuroHappold (Británia), ale "absorbovala" aj rekonštruovaný blok paláca Résidence architekta Michela Polaka z roku 1922. Budova sa pýši svojím "zeleným" riešením, celú plochu strechy napríklad pokrývajú solárne panely. V daždivom Bruseli je ale pravdepodobne najužitočnejším nápadom automatický zber dažďovej vody, využiteľnej napríklad na splachovanie. O stavbe novej budovy pre summity a ďalšie rokovania členských štátov EÚ sa rozhodlo už v roku 2004, keď sa Únia výrazne rozšírila. Budova ale začne paradoxne fungovať až v roku, keď budú zahájené rokovania o vystúpení Británie z európskej dvadsaťosmičky. Stavebný rozpočet predstavuje sumu 321 miliónov eur a je prakticky plne hradený z prostriedkov Únie. Stavba sa však omeškala. Skutočné celkové náklady výstavby zatiaľ nie sú známe, vyčísliť by ich mali v budúcich mesiacoch. Prvá ministerská schôdzka by sa v novom a farebnejšom prostredí mala uskutočniť pod predsedníctvom Malty už v januári. Prvým summitom by podľa plánov malo byť pravidelné marcové rokovanie šéfov štátov a vlád EÚ.


Výbor odobril všetkých kandidátov na ústavných sudcov

BRATISLAVA. Ústavnoprávny výbor Národnej rady v pondelok odobril všetkých 16 uchádzačov o post sudcu Ústavného súdu. Parlament by mal kandidátov voliť 20. júna. Pôjde už o štvrtú voľbu. Kandidátmi na sudcov Ústavného súdu (ÚS) SR sú Katarína Čechová, Rudolf Čirč, Ladislav Duditš, Michal Ďuriš, Libor Duľa, Boris Gerbery, Martina Jánošíková, Štefan Kseňák, Peter Kubík, Michal Matulník, Peter Melicher, Edita Pfundtner, Zuzana Pitoňáková, Radoslav Procházka, Peter Straka a Robert Šorl. Čirč a Kubík sú novými uchádzačmi. Na verejnom híringu bolo v pondelok len desať uchádzačov. Svoju neprítomnosť ospravedlnili Procházka, Pfundtner, Čechová, Duditš, Melicher a Ďuriš. Podľa člena výboru Ondreja Dostála (SaS) už nemajú uchádzači prakticky čo povedať. "My sa ich nemáme čo nové pýtať. Tak by bolo veľmi dobré, keby sme tú ságu ukončili a zvolili zvyšných šiestich kandidátov na ústavných sudcov na najbližšej schôdzi," dodal s tým, že vo výbere vidí minimálne šiestich ľudí, ktorých si vie predstaviť ako ústavných sudcov. Tých schôdzí už je naozaj dosť oproti očakávaniam. Dúfam, že to už bude posledný výber," povedal po skončení verejného híringu predseda výboru Róbert Madej (Smer-SD). Myslí si, že štvrté vypočutie nie je formalitou, ocenil kultivovanú diskusiu. Najviac otázok dostávali noví uchádzači, ale diskusia podľa neho mala určite význam. Madej dúfa, že zhoda na šiestich menách sa naprieč plénom nájde. Myslí si, že by to mohlo ísť ľahšie, ako pri pôvodných 18 menách. Poslanci budú chýbajúcich kandidátov na sudcov Ústavného súdu SR vyberať na nadchádzajúcej schôdzi parlamentu. Voľba sa má konať vo štvrtok 20. júna. Poslanci už volili kandidátov v troch voľbách. Stále však nezvolili dostatočný počet, čiže 18 kandidátov, spolu ich zvolili zatiaľ 12. Na Ústavnom súde SR sa v polovici februára uvoľnilo deväť sudcovských miest. Z celkového počtu 13 sudcov je aktuálne obsadených sedem miest. Predsedom ÚS je Ivan Fiačan.


PÍŠE PAVOL BABOŠTrump neprehral, najskôr vedel, čo robí

Ak analytici hodnotia výkon Donalda Trumpa, pozerajú sa na jeho argumenty, konzistentnosť a fakty. Je to ich práca, no obávam sa, že to nie sú prvky, ktoré od Trumpa očakáva jeho skupina voličov.

Autor pôsobí na Katedre politológie Univerzity Komenského Televízna debata Donalda Trumpa a Hillary Clintonovej prekonala historický rekord v počte televíznych divákov a ešte v ten istý deň zasypali svet mediálne analýzy debaty s jednoznačným verdiktom: Trump prehral.  Pravda je, že republikánsky kandidát na prezidenta opäť klamal, popieral vlastné tvrdenia z minulosti a podľa všetkého sa na diskusiu vôbec nepripravoval. Navyše, takmer sústavne hovoril zvýšeným hlasom, bol emotívny. Znamená to však, že prehral? Nie je možné, že to robil zámerne, s presnou predstavou cieľovej skupiny, ktorú chce osloviť? Ak totiž analytici a komentátori hodnotia výkon Donalda Trumpa, pozerajú sa na jeho argumenty, konzistentnosť, a fakty. Čo je dobré, lebo je to ich práca. Obávam sa však, že toto nie sú prvky, ktoré od Trumpa očakáva jeho skupina voličov. A republikánsky kandidát určite nešiel do debaty s tým, že presvedčí médiá a analytikov. Trumpovi budúci voliči sú zväčša bieli muži, ktorí sú nahnevaní (ba priam nas**tí) na etablovaný politický systém v USA. Spája ich pocit, že politická trieda, ktorá im posledné dekády vládla a ktorej je Clintonová pevnou súčasťou, robí oveľa viac pre každého iného okrem nich. Sú to často ľudia, ktorí sú na vyšších priečkach spoločenského rebríčka, nie sú najchudobnejší, ale majú pocit, že ich postavenie je ohrozené. Ak teda Trump celú debatu prevrieskal, a nechal zo seba sršať pocit naštvaného ochrancu bielych a bohatých, bolo to najskôr preto, aby mobilizoval svoju skupinu voličov. Aby im ukázal, že je jedným z nich, že im rozumie a že je tam práve pre nich. Argumenty a racionalita, zdá sa, totiž prehrávajú svoj boj o vplyv nad voličským správaním s emóciami. Naznačuje to mnoho najnovších výskumov, ktoré sa vplyvom emócií vo voličskom správaní zaoberajú (pre záujemcov odporúčam na začiatok práce autorov G. E. Marcusa, R. McDermottovej, D. P. Redlawska). Sú to emócie, ktoré ovplyvňujú napríklad to, aké informácie si z televíznej debaty človek zapamätá. Aby nedošlo k nedorozumeniu. Autor tohto článku by Trumpa v žiadnom prípade nevolil a jeho prípadné víťazstvo by považoval za katastrofu pre USA a vzťahy s Európskou úniou. Aj práca médií v kontrole faktov a upozornenie na klamstvá v politických diskusiách (aj na Slovensku) je veľmi užitočná a zaslúži si pochvalu. Akurát fakt, že Trump v jednej z debát opakovane klamal a kričal, nemusí nevyhnutne znamenať, že debatu aj prehral. Možno len veľmi presne vedel, čo, ako a najmä pre koho rozpráva.   Tento text ste mohli čítať vďaka tomu, že platíte za obsah. Vážime si to.


Búrka s vôňou skazených vajec na Neptúne zaniká

Prvé búrky objavila na Neptúne sonda Voyager 2.

BRATISLAVA. Tvorí ho veľké množstvo sírovodíka - zložky, ktorá dodáva typický zápach vetrom či pokazeným vajciam. Neptúnov tmavý vír mal v roku 2015, keď ho prvýkrát objavili, priemer približne 5000 kilometrov. Bol veľký ako Čína. Teraz sa priemer víru zmenšil na 3700 kilometrov, pretože pomaly "umiera". Vedci tak prvýkrát môžu pozorovať poslednú fázu niekoľkoročných búrok Neptúnu. Pozorovania opísali vo vedeckom časopise Astronomical Journal. Neptúnová vírovitá búrka vyzerá ako škvrna a svojím pohybom sa podobá na Veľkú červenú škvrnu na Jupiteri. Vír zrejme vznikol zmiešaním plynných oblakov a vzduchu z atmosféry Neptúnu. Ako prúdil cez atmosféru, naberal do seba materiál z väčších hĺbok, a tak získaval aj smradľavý sírovodík. Na rozdiel od Jupiterovej búrky, ktorá je aktívna viac ako 200 rokov, však víry na Neptúne vydržia len niekoľko rokov, píše v tlačovej správe Národný úrad pre letectvo a vesmír. A vír, ktorý prvýkrát zachytil Hubblov vesmírny teleskop v roku 2015, je už vo svojej poslednej fáze. Pozorovania od septembra 2015 do októbra 2017 ukazujú, že kontrast škvrny voči okoliu klesol zo siedmich na tri percentá. Vedci túto fázu vidia prvýkrát od objavenia vírov na Neptúne sondou Voyager 2 v roku 1989. DOI: 10.3847/1538-3881/aaa6d6


Sme rodina navrhuje pred Vianocami zakázať reklamu na pôžičky

Hnutie chce občanov ochrániť pred neúmerným zadlžovaním.

BRATISLAVA. Reklama na spotrebné úvery, pôžičky a finančné leasingy by v čase od 1. novembra do 24. decembra mala byť zakázaná. Navrhujú to poslanci Národnej rady z hnutia Sme rodina Boris Kollár, Milan Krajniak, Adriana Pčolinská, Peter Pčolinský. Od zákazu si sľubujú ochranu občanov pred "neúmerným zadlžovaním sa, ktoré môže viesť k exekúcii a následnému predaju ich osobného majetku". V novele zákona o reklame chcú tiež zaviesť povinnosť, aby reklama na spotrebné úvery, pôžičky a finančné leasingy obsahovala preventívne varovné označenie "Nesplácanie záväzku môže viesť k exekúcii a následnému predaju Vášho osobného majetku". Právnou normou by sa mal parlament zaoberať na schôdzi, ktorá sa začne 28. novembra. Predkladatelia pripomínajú, že obchodné spoločnosti - veritelia ponúkajú občanom v čase pred vianočnými sviatkami formou reklamy "výhodné spotrebné úvery, pôžičky a finančné leasingy". Ich cieľom je podľa Sme rodina predať čo najviac svojich produktov vo forme spotrebných úverov, pôžičiek a finančných leasingov "a využiť tak finančnú tieseň našich občanov s cieľom 'výhodne' im poskytnúť finančné prostriedky na pokrytie nákladov súvisiacich s vianočnými sviatkami". Využitím reklamovanej "výhodnej" ponuky sa podľa Sme rodina mnohí občania môžu dostať do zložitej situácie. Hnutie dodáva, že takéto situácie môžu viesť k neschopnosti občanov splácať svoje dlhy, za čo im hrozí exekúcia. "To môže mať za následok predaj ich osobného majetku," doplnili predkladatelia návrhu.


Slovenská ekonomika v prvom štvrťroku rástla o viac ako tri percentá

K ekonomickému rastu prispel hlavne domáci dopyt.

BRATISLAVA. Slovenská ekonomika v 1. štvrťroku tohto roka medziročne vzrástla o 3,6 percenta, čo bolo o 0,6 percentuálneho bodu (p. b.) viac ako v rovnakom období vlaňajška. Po očistení o sezónne vplyvy sa hrubý domáci produkt (HDP) v porovnaní so 4. štvrťrokom reálne zvýšil o 0,9 percenta. Informoval o tom vo štvrtok Štatistický úrad (ŠÚ). K ekonomickému rastu v 1. štvrťroku prispel hlavne domáci dopyt, medziročne vzrástol o 4,5 percenta. Jeho zvýšenie ovplyvnila tvorba hrubého kapitálu s rastom o 8,8 percenta. Rástli aj výdavky na konečnú spotrebu o 3,4 percenta, v tom na konečnú spotrebu domácností o 3,5 percenta, konečnú spotrebu verejnej správy o 3,1 percenta a na konečnú spotrebu neziskových inštitúcií slúžiacich domácnostiam o 0,9 percenta. "Zahraničný dopyt vzrástol, ale dynamika jeho rastu bola výrazne miernejšia ako v 1. štvrťroku 2017," doplnili štatistici. Rast vývozu výrobkov a služieb sa medziročne spomalil o 5,8 p. b. na 2,4 percenta, dovozu o 4,5 p. b. na 3,2 percenta.


Týždeň mobility sa začína už tento piatok

Už tento týždeň sa začína Európsky týždeň mobility, ktorého cieľom je spopularizovať iné formy dopravy, ako je automobilová doprava.

BRATISLAVA. Už tento týždeň sa začína Európsky týždeň mobility, ktorého cieľom je spopularizovať iné formy dopravy, ako je individuálna automobilová doprava. Mestá a obce majú možnosť zapojiť sa do najväčšej kampane na svete zameranej na podporu trvalo udržateľnej mobility v mestách v dňoch 16. až 22. septembra. Európsky týždeň mobility na Slovensku organizuje Ministerstvo životného prostredia a Slovenská agentúra životného prostredia v spolupráci s Nadáciou Ekopolis. “Motto aktuálnej kampane Európskeho týždňa mobility 2016 je Inteligentná a udržateľná mobilita – Investícia do Európy,” uvádza Alica Kučerová zo Slovenskej agentúry životného prostredia. Vyvrcholením Európskeho týždňa mobility je Deň bez áut 22. septembra. Samosprávy v kampani v rámci Európskeho týždňa mobility vyzývajú svojich obyvateľov, aby využívali ekologickejšie formy dopravy ako chôdza, bicykel či hromadná doprava,týždeň mobility zároveň podporuje zriaďovanie peších zón a iných opatrení, ktoré z verejných priestranstiev miest a obcí pomáhajú vytláčať nadmernú automobilovú dopravu.  To má prispieť k zníženiu množstva emisií oxidu uhličitého v ovzduší. Obce a mestá, ktoré sa zapoja do kampane, si môžu vybrať aspoň jednu z troch okruhov aktivít. Môžu sa rozhodnúť pre prijímanie trvalých opatrení, ktoré prispejú k postupnému prechodu od prepravy osobným vozidlom na ekologickejší dopravný prostriedok, ako napríklad vybudovanie pruhu pre cyklistov či rozšírenie chodníkov.  Môžu sa tiež zapojiť do Dňa bez áut alebo vyčleniť jednu či viaceré zóny v meste výhradne pre chodcov, cyklistov a verejnú dopravu. Samosprávy, ktoré sa zapoja do všetkých troch aktivít, sa môžu uchádzať o cenu Európskeho týždňa mobility. Obce a mestá môžu získať aj národnú cenu Európskeho týždňa mobility 2016, a to v kategóriách aktívna samospráva, efektívne trvalé opatrenie a originálna aktivita.


Kiska navštívil Brezno, počkali si ho tam kotlebovci

Prezident sa stretol s vedením Brezna, dotkli sa i témy zamestnanosti v regióne.

BREZNO. To, že ľudia volia extrémistické strany, neznamená, že sú fašisti, ale že sú nespokojní s neriešením problémov, ktoré dennodenne vidia. Po pondelkovom stretnutí s vedením Brezna to uviedol prezident SR Andrej Kiska, podľa ktorého je najťažšou problematikou v meste práve nárast extrémizmu. "Nerieši sa kriminalita, často spojená s Rómami, obrovský neporiadok. Tu vyvstávajú otázky, ako funguje naša polícia a čo máme spraviť ako spoločnosť. Pri rómskej problematike však nikdy nesmieme ostať len pri represiách, musíme diskutovať o tom, čo pre nich aktívne spraviť," konštatoval prezident, podľa ktorého sa s primátorom Brezna Tomášom Abelom zhodli na dvoch cestách. "Nachádzať a dať im prácu a sústrediť sa na ich vzdelanie," konkretizoval. Kisku prišli pred synagógu v Brezne počkať aj predstavitelia neonacistickej ĽSNS na čele s poslancom Milanom Mazurekom, ktorý pred dvoma rokmi v Bratislave slovne zaútočil na moslimskú rodinu. S prezidentom absolvovali krátku výmenu názorov, v ktorej prezident zdôraznil potrebu vzdelávania Rómov z vylúčených komunít. „Úprimne si myslím, že pokiaľ chcú prejaviť svoju nenávisť, svoju agresivitu, je lepšie, keď to spravia voči mne. Je to lepšie, ako keby mali útočiť na mamičky s kočíkmi a na mladých ľudí len preto, že majú inú farbu pleti alebo sú iného vierovyznania,“ vyhlásil Kiska. Počas stretnutia sa dotkli i témy zamestnanosti v regióne. "Principiálne je tu veľmi málo súkromných investorov. Najväčšími zamestnávateľmi sú mesto, nemocnica, školy. Chýba tu taký skutočne podnikateľský duch," povedal Kiska a zároveň ocenil, že samospráva na to reaguje a z pohľadu infraštruktúry či priemyselných parkov pripravuje všetko pre to, aby sa do regiónu podarilo pritiahnuť investorov. Za prednosť Brezna považuje prezident prírodu v jeho okolí. "Horehronie je nádherný kraj. Muránska planina či Telgárt sú nádherné oblasti Slovenska, ktoré sú často neobjavené aj nami, Slovákmi, a nieto ešte zahraničím. Takže je otázka, čo spraviť, aby sme túto prírodu ukázali ľuďom a aby sa sem mali, ako dostať," podotkol prezident, podľa ktorého sú v tomto smere dôležité cesty a ubytovacie zariadenia. Zákon o osobnom bankrote je výborný prostriedok na to, aby sme dokázali dostať ľudí z cyklu zadlženosti a umožnili im nastúpiť do práce. Pri návšteve Centra právnej pomoci v Brezne to uviedol prezident SR Andrej Kiska. "Na Slovensku máme viac ako tri milióny exekúcií, niekoľko stotisíc ľudí je pod ťarchou exekútora. Tento zákon platí od 1. marca a už teraz je niekoľko stoviek aktívnych žiadateľov o pomoc pri osobných bankrotoch, pretože to nie je jednoduché," povedal prezident s tým, že práve centrá právnej pomoci slúžia na to, aby ľuďom v tomto smere poradili. Podľa jeho názoru môže nová legislatíva pomôcť práve v menej rozvinutých okresoch. "Dnes riešime mnohokrát problém, že zamestnávateľ príde do regiónu, kde je vysoká nezamestnanosť, a ľudí, ktorí by chceli alebo mohli ísť pracovať, nevie nájsť práve pre to, že majú ťarchu exekúcie. Boja sa, že čokoľvek zarobia, tak im to exekútor zoberie," konštatoval Kiska.


Skupina zamaskovaných Palestínčanov zaútočila na vojakov po polnoci.

JERUZALEM. Izraelskí vojaci zastrelili v Jeruzaleme Palestínčana, ktorý na nich spolu so svojimi komplicmi zaútočil zápalnými bombami. Stalo sa tak počas stredajšieho židovského sviatku Jom kipur (Deň zmierenia), informovala agentúra AP s odvolaním sa na hovorkyňu izraelskej polície Lubu Samriovú. Skupina zamaskovaných Palestínčanov zaútočila na vojakov po polnoci v prevažne arabskej štvrti Silwan vo východnom Jeruzaleme. Vojaci reagovali streľbou z obáv o svoje životy, uviedla Samriová. Podľa palestínskeho ministerstva zdravotníctva sa stal obeťou izraelskej streľby 20-ročný muž. Jom kipur vnímajú v Izraeli aj ako obdobie rizika útokov, preto polícia uviedla do pohotovosti stovky svojich príslušníkov. Osobitná pozornosť je venovaná lokalitám a regiónom, kde v tesnom susedstve žijú Arabi a Židia. Miestne médiá informovali, že bezpečnostné zložky zriadili na vjazdoch do arabských štvrtí Jeruzalema dočasné kontrolné posty. Toto opatrenie súvisí aj s nedeľňajším útokom, keď miestny Arab zastrelil dvoch Izraelčanov a ďalšie osoby zranil. Deň pred tým tajné služby uviedli, že zadržali arabského obyvateľa mesta, ktorý údajne plánoval útok na linkový autobus.


Na zápis do Gottovej kondolenčnej knihy čakajú Slováci v rade

Pred českým veľvyslanectvom v Bratislave sa od prvých minút tvorili zástupy.

BRATISLAVA. Záujem verejnosti o zápis do kondolenčnej knihy na pamiatku Karla Gotta je veľký. "Od prvých minút sa tvorili zástupy ľudí, ktorí sa rozhodli aj takto vzdať hold zosnulej speváckej legende," informoval o piatkovej situácii v priestoroch pred budovou Veľvyslanectva Českej republiky na Hviezdoslavovom námestí v Bratislave zástupca veľvyslanca Pavel Sladký. "Miestnosť s kondolenčnou knihou sme nechali otvorenú aj počas obeda, teda aj mimo pôvodne určeného času," informoval. Česká ambasáda sprístupnila kondolenčnú knihu pre verejnosť v piatok a v pondelok v čase od 9.30 do 11.30 h a od 14.00 do 16.00 h. Veľvyslanec Tomáš Tuhý, ktorý kondolenčný odkaz využil ako prvý, avizoval, že v prípade veľkého záujmu veľvyslanectvo čas pre verejnosť upraví. Vo štvrtok už do kondolenčnej knihy prispeli i predseda Národnej rady Slovenskej republiky Andrej Danko (SNS) a ministerka kultúry Ľubica Laššáková (Smer). Kondolenčnú knihu so všetkými odkazmi odovzdajú neskôr pozostalým. Karel Gott zomrel krátko pred polnocou v utorok 1. októbra, po boji s akútnou leukémiou. Verejná rozlúčka so 42-násobným zlatým slávikom bude v piatok 11. októbra v Paláci Žofín na Slovanskom ostrove v Prahe. Verejnosť sa tam s ním bude môcť rozlúčiť od 8.00 h do 22.00 h. Omša pre pozvaných sa uskutoční o deň neskôr v Katedrále sv. Víta na Pražskom hrade. Gotta pochovajú so štátnymi poctami.


Trumpov radca je konšpirátor aj bojovník proti antikoncepcii

Steve Bannon riadil pravicový portál, ktorý očierňoval menšiny, ženy aj Clintonovú. Teraz má byť kľúčovou postavou v Bielom dome.

WASHINGTON, BRATISLAVA. O Clintonovej poradkyni písali ako o saudoarabskej špiónke, antikoncepcia podľa nich spôsobuje, že ženy sú šialené a neatraktívne, a dlhodobo vyjadrujú podporu nielen Donaldovi Trumpovi, ale aj stranám ako UKIP, francúzsky Národný front, Alternatíva pre Nemecko (AfD) či protiislamským holandským Slobodným. Bývalý šéf pravicového spravodajského portálu Breitbart News Steve Bannon sa stal hlavným poradcom a stratég budúceho amerického prezidenta Donalda Trumpa. Kým voľba doterajšieho predsedu Republikánskej strany Reincea Priebusa za jeho vedúceho kancelárie Bieleho domu republikánov upokojila, Bannon stojí na úplne opačnej strane. Bannon viedol Breibart News ako hlásnu trúbu hnutia alt-right (alternatívnej pravice) a boja proti establišmentu. Magazín Bloomberg označil Breibart za zdroj pre ľudí, podľa ktorých je prorepublikánske Fox News príliš slušné a zdržanlivé médium. Web viackrát pod Bannonovým vedením obviňovali z antisemitizmu, rasizmu, sexizmu aj z propagácie konšpiračných teórií. „Je to smutný deň, keď muž predsedajúci stránke hnutia alt-right – neorganizovanej skupine bielych nacionalistov a neskrývaných antisemitov a rasistov – je vybraný na takýto vysoký post v ‚dome ľudu‘,“ hovorí pre denník Guardian šéf Ligy proti hanobeniu Jonathan Greenblatt. Bannona označili aj za „najnebezpečnejšieho politického pracovníka v Amerike“. Sám pritom prešiel veľkým personálnym a pracovným vývojom – začínal ako mariňák v Perzskom zálive počas vlády Jimmyho Cartera. Keď stratil dôveru v politické vedenie, vyštudoval a stal sa z neho investičný bankár v Goldman Sachs. V roku 1990 založil vlastnú investičnú firmu a neskôr z nej prešiel k médiám a filmom. Stal sa z neho pomerne úspešný producent, produkoval dokonca na Oscara nominovaný film Titus s Anthonym Hopkinsom v hlavnej úlohe. „To, čo ma obrátilo proti establišmentu, bol návrat z fungujúcich firiem v Ázii v roku 2008, keď som videl, ako Bush všetko pokašľal podobne ako Carter. Celá krajina bola katastrofa,“ povedal pre The Telegraph.  Od politických dokumentov tak napokon v roku 2012 prešiel do Breitbart News, keď jeho zakladateľ Andrew Breitbart zomrel na infarkt. Počas prezidentskej kampane išiel web tvrdo proti Clintonovej, zverejňoval viaceré škandály a útočil aj na jej voličov. Kým Priebus ako šéf kancelárie Bieleho domu je pre republikánov prijateľnou voľbou, Bannona väčšina považuje za príliš extrémnu osobnosť. Pre Trumpa bol však prirodzenou voľbou – od augusta viedol jeho kampaň po tom, čo Trumpov tím opustil Paul Manafort podozrivý z napojenia na proruských ukrajinských politikov. Mnohí bývalí zamestnanci Breitbart News však samotného Bannona opisujú ako nepríjemného šéfa. „Bannon je múdrejšia verzia Trumpa: je agresívny selfpromotér, ktorý loví mená z vysokej spoločnosti, aby ich využil ako schodík k ďalšiemu svojmu cieľu,“ opísal ho pre Telegraph bývalý editor Breitbartu Ben Shapiro, ktorý nesúhlasil s oslavnými článkami o Trumpovi. Bannon sa netají ani tým, že svoju stránku chce rozšíriť aj v Európe, kde mu naháňajú čítanosť najmä články o krajne pravicových stranách. Napriek tomu, že Bannon bude ústrednou postavou v Bielom dome, Trump o ňom tiež ešte pred pár mesiacmi nemal najvyššiu mienku. „Je ťažké ťa odhadnúť, Steve,“ povedal podľa servera Politico v rozhlasovom rozhovore pre Breibart. „Musím to povedať aj tvojim poslucháčom. Každý, kto si myslí, že vie, odkiaľ pochádzaš a kto si, robí veľkú chybu.“ Tento text ste mohli čítať vďaka tomu, že platíte za obsah. Vážime si to.